**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

 **Π Ρ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα σήμερα, 7 Σεπτεμβρίου 2021, ημέρα Τρίτη και ώρα 10.20΄, στην Αίθουσα **Γερουσίας** του Μεγάρου της Βουλής**,** συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων υπό την προεδρία του Προέδρου της, κυρίου Κωνσταντίνου Γκιουλέκα, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εξωτερικών: «Κύρωση της Συμφωνίας για τη λήξη ισχύος των Διμερών Επενδυτικών Συμφωνιών μεταξύ των Κρατών Μελών της Ευρωπαϊκής Ένωσης.»

Στη συνεδρίαση παρέστησαν ο Αναπληρωτής Υπουργός Εξωτερικών, κ. Μιλτιάδης Βαρβιτσιώτης, καθώς και αρμόδιοι υπηρεσιακοί παράγοντες.

 O Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της.

 Παρόντες ήταν οι βουλευτές κ.κ. Αναστασιάδης Σάββας, Κεφαλογιάννης Ιωάννης, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Καββαδάς Αθανάσιος, Καιρίδης Δημήτριος, Δούνια Παναγιώτα, Κεφαλογιάννη ΄Όλγα, Κουμουτσάκος Γεώργιος, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιούτας, Αθανάσιος, Μανωλάκος Νικόλαος, Μπογδάνος Κωνσταντίνος, Νικολακόπουλος Ανδρέας, Κόνσολας Εμμανουήλ, Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Χατζηβασιλείου Αναστάσιος (Τάσος),Χατζηδάκης Διονύσιος, Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος, Κατρούγκαλος Γεώργιος, Μπουρνούς Ιωάννης, Ραγκούσης Ιωάννης, Τζάκρη Θεοδώρα, Χαρίτου Δημήτριος (Τάκης), Κεγκέρογλου Βασίλειος, Φραγγίδης Γεώργιος, Μανωλάκου Διαμάντω, Παπαναστάσης Νικόλαος, Δελής Ιωάννης, Μυλωνάκης Αντώνιος, Χήτας Κωνσταντίνος, Γρηγοριάδης Κλέων, και Σακοράφα Σοφία.

 **ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Να πούμε καλή συνέχεια στις εργασίες της Επιτροπής μας, της Βουλής και της Επιτροπής μετά από την μικρή διακοπή κάποιων εβδομάδων, μια δύσκολη διακοπή βέβαια γιατί συνέπεσε με όλα αυτά που συνέβησαν στην πατρίδα μας, τραγωδίες με τις πυρκαγιές και να ξεκινήσουμε την συνεδρίασή μας με θέμα της ημερήσιας διάταξης «Επεξεργασία και εξέταση του σχεδίου νόμου του Υπουργείου Εξωτερικών με τίτλο «Κύρωση της Συμφωνίας για τη λήξη ισχύος των Διμερών Επενδυτικών Συμφωνιών μεταξύ των Κρατών Μελών της Ευρωπαϊκής Ένωσης».»

Κύριε Υπουργέ, πριν δώσω το λόγο στους Εισηγητές των κομμάτων, θέλετε μήπως να πείτε κάτι εισαγωγικά ή θα πάρετε τον λόγο μετά;

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Αναπληρωτής Υπουργός Εξωτερικών):** Θα πάρω τον λόγο μετά.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Επομένως τον λόγο έχει ο Εισηγητής της Πλειοψηφίας, κ. Αθανάσιος Λιούτας.

**ΑΘΑΝΑΣΙΟΣ ΛΙΟΥΤΑΣ (Εισηγητής της Πλειοψηφίας):** Ευχαριστώ πολύ. Κύριε Υπουργέ, κυρίες και κύριοι συνάδελφοι, η Κοινοβουλευτική Επιτροπή της Εθνικής Άμυνας και Εξωτερικών Υποθέσεων συνεδριάζει σήμερα με σκοπό τη συζήτηση αναφορικά με το σχέδιο νόμου, για την κύρωση της Συμφωνίας για τη λήξη ισχύος των Διμερών Επενδυτικών Συμφωνιών μεταξύ των Κρατών Μελών της Ευρωπαϊκής Ένωσης.

Από την πλευρά της πλειοψηφίας έχω την τιμή να εισηγούμαι το παρόν νομοσχέδιο και ευχαριστώ πολύ για την τιμή.

Ειδικότερα τώρα σε σχέση με το σχέδιο νόμου που έχουμε μπροστά μας με τη Συμφωνία για τη λήξη ισχύος των Διμερών Επενδυτικών Συμφωνιών, μεταξύ των Κρατών Μελών της Ευρωπαϊκής Ένωσης, η οποία υπεγράφη στις Βρυξέλλες στις 5 Μαΐου του 2020 από 23 κράτη- μέλη της Ευρωπαϊκής Ένωσης και τέθηκε σε ισχύ στις 29 Αυγούστου του 2020, τερματίζονται οριστικά και στο σύνολό τους χωρίς μελλοντικές νομικές συνέπειες οι διμερείς επενδυτικές συμφωνίες, οι οποίες βρίσκονταν σε ισχύ μεταξύ, του Βελγίου, της Βουλγαρίας, της Τσεχίας, της Δανίας, της Γερμανίας, της Εσθονίας, της Ελλάδος, της Ισπανίας, της Γαλλίας, της Κροατίας, της Ιταλίας, της Κύπρου, της Λετονίας, της Λιθουανίας, του Λουξεμβούργου, της Ουγγαρίας, της Μάλτας, της Ολλανδίας, της Πολωνίας, της Πορτογαλίας, της Ρουμανίας, της Σλοβακίας και της Σλοβενίας.

 Στο σύνολό τους πρόκειται για περίπου 190 διμερείς επενδυτικές συμφωνίες, οι οποίες συνήφθησαν μεταξύ χωρών της κεντρικής και της ανατολικής ή νότιας Ευρώπης πριν οι τελευταίες αποκτήσουν την ιδιότητα του κράτους μέλους.

Οι συμφωνίες είχαν διατηρήσει την ισχύ τους μετά την ένταξη των τελευταίων αυτών χωρών στην Ευρωπαϊκή Ένωση με τις διαδοχικές διευρύνσεις που είχαν πραγματοποιηθεί το 2004, το 2007 και το 2013.

 Η Συμφωνία που έχουμε μπροστά μας συνιστά την έμπρακτη συμμόρφωση των κρατών μελών της Ευρωπαϊκής Ένωσης στην απόφαση του Δικαστηρίου της Ευρωπαϊκής Ένωσης της 6ης Μαρτίου του 2018, αναφορικά με την υπόθεση C-284/16 της Δημοκρατίας της Σλοβακίας εναντίον της Achmea BV.

Σύμφωνα με την απόφαση του δικαστηρίου οι ρήτρες διαιτησίας, οι οποίες περιέχονται στις διμερείς επενδυτικές συμφωνίες μεταξύ των κρατών μελών είναι ασύμβατες με το κοινοτικό δίκαιο και παραβιάζουν την αυτονομία του δικαίου της Ευρωπαϊκής Ένωσης όπως προβλέπεται από τις συνθήκες.

Τα διαιτητικά δικαστήρια που συστήνονται για την επίλυση διαφορών επενδυτή κράτους μέλους, βάσει των εν λόγω διμερών συμφωνιών κηρύσσονται αναρμόδια. Στην περίπτωση μάλιστα που κρίνουν ότι ένας επενδυτής από κράτος μέλος της Ευρωπαϊκής Ένωσης δικαιούται αποζημίωση από άλλο κράτος μέλος, οι αποφάσεις τους δεν μπορούν να εκτελεστούν από τις διοικήσεις των κρατών- μελών.

Ειδικότερα, τώρα, αναφορικά με τη Συμφωνία που έχουμε μπροστά μας, εκείνη αποτελείται από το προοίμιο, από 18 άρθρα διορθωμένα σε τέσσερα τμήματα και από τέσσερα παραρτήματα. Συγκεκριμένα, ορίζεται ότι από τα κράτη-μέλη υιοθετείται το σκεπτικό της απόφασης του δικαστηρίου της Ευρωπαϊκής Ένωσης, για τη συγκεκριμένη υπόθεσηACHMEA. Σύμφωνα με το σκεπτικό αυτό, οι διμερείς επενδυτικές συμφωνίες μεταξύ κρατών-μελών είναι παράνομες και περιττές στο πλαίσιο της ενιαίας αγοράς. Επιπλέον, οι ρήτρες διαιτησίας που περιέχουν είναι ασύμβατες με το Ενωσιακό δίκαιο και δεν μπορούν να εφαρμοστούν από τις διοικήσεις και τα δικαστήρια των κρατών-μελών.

Στο σχέδιο νόμου υπάρχουν παραρτήματα α και β στα οποία καταγράφονται οι συμφωνίες που τερματίζονται με τη θέση σε ισχύ της συμφωνίας λήξεως ισχύος, καθώς και οι Διμερείς Επενδυτικές Συμφωνίες οι οποίες έχουν τερματιστεί αλλά συνεχίζουν να παράγουν έννομα αποτελέσματα, λόγω των ρητρών λήξης ισχύος οι οποίες καθίστανται ανενεργές. Δεν θίγονται υποθέσεις οι οποίες είχαν ολοκληρωθεί και εκτελεστεί πριν την έκδοση της απόφασης του δικαστηρίου της Ευρωπαϊκής Ένωσης, για την ACHMEA*.*

Μετά την 6η Μαρτίου του 2018 δεν μπορούν να εκκινήσουν νέες υποθέσεις στη βάση των ενδο-ενωσιακών Διμερών Επενδυτικών Συμφωνιών. Επιπρόσθετα, προβλέπονται έκτακτα προσωρινά επανορθωτικά μέτρα για τους επενδυτές οι οποίοι προσέφυγαν σε διεθνή διαιτησία πριν την 6η Μαρτίου του 2018, στη βάση των ενδο-ενωσιακών Διμερών Επενδυτικών Συμφωνιών και των οποίων οι υποθέσεις τους βρίσκονταν σε εξέλιξη μέχρι την ημερομηνία της έκδοσης της απόφασης του δικαστηρίου της Ευρωπαϊκής Ένωσης.

Συγκεκριμένα, προβλέπεται αρχικά η δυνατότητα εξωδικαστικής επίλυσης της διαφοράς μέσω του καινοφανούς ad-hoc μηχανισμού του διαρθρωμένου διαλόγου. Ο διαρθρωμένος διάλογος είναι μία μορφή διαμεσολάβησης με χαμηλό κόστος, ώστε να μην επιβαρύνονται τα κράτη-μέλη και η οποία είναι ελκυστική για τους επενδυτές. Επιπλέον, προβλέπεται και η προσφυγή στα εθνικά δικαστήρια κατά παρέκκλιση των προβλεπόμενων προθεσμιών. Διατηρείται, επίσης, η δυνατότητα φιλικού διακανονισμού ή χρήσης οποιουδήποτε άλλου μέσου επίλυσης διαφορών, εφόσον αυτό είναι συμβατό με το δίκαιο της Ευρωπαϊκής Ένωσης.

Στο προοίμιο αναγνωρίζεται σαφώς ότι τα κράτη-μέλη αναγνωρίζουν ότι το Ενωσιακό δίκαιο και τα εθνικά δικαστήρια παρέχουν επαρκείς εγγυήσεις για την προστασία και την επιβολή των δικαιωμάτων των επενδυτών, προτρέποντας έτσι την Ευρωπαϊκή Επιτροπή να κινήσει τις απαραίτητες διαδικασίες για τη διερεύνηση της ανάγκης λήψης ενδεχόμενων νομοθετικών πρωτοβουλιών για τη βελτίωση του επιπέδου προστασίας των επενδυτών εντός της Ευρωπαϊκής Ένωσης.

Αναφορικά με τη χώρα μας, με την Κύρωση της συγκεκριμένης Συμφωνίας, παύουν να ισχύουν οι δεκατρείς διμερείς επενδυτικές συμφωνίες με τη Βουλγαρία, την Τσεχία, τη Γερμανία, την Εσθονία, την Κροατία, την Κύπρο, τη Λετονία, τη Λιθουανία, την Ουγγαρία, την Πολωνία, τη Ρουμανία, τη Σλοβενία και τη Σλοβακία . Εκ των ανωτέρω, η Ρουμανία και η Τσεχία, δεν έχουν μέχρι στιγμής κυρώσει τη συμφωνία λήψης ισχύος. Η χώρα μας υπήρξε εναγόμενη σε δύο υποθέσεις ενώπιον διαιτητικών δικαστηρίων στη βάση των διμερών επενδυτικών συμφωνιών με την Κύπρο.

Οι υποθέσεις αυτές βρίσκονταν σε εξέλιξη κατά την έκδοση της απόφασης του δικαστηρίου της Ευρωπαϊκής Ένωσης, της 6ης Μαρτίου του 2018. Με τη Συμφωνία αυτή προβλέπεται επίσης, η κατάργηση της ρήτρας λήξης ισχύος της, ήδη, καταγγελθείσας Συμφωνίας μεταξύ της Ελληνικής Δημοκρατίας και της Δημοκρατίας της Πολωνίας από τη στιγμή που η κυρούμενη Συμφωνία πρόκειται να τεθεί σε , τόσο για τη χώρα μας, όσο και για την Πολωνία.

Σε σχέση με το κείμενο της Συμφωνίας, στο άρθρο 2, συμφωνείται η λήξη των Διμερών Επενδυτικών Συμφωνιών του παραρτήματος Α. Επίσης, καθίσταται σαφές, ότι με τη λήξη των Συμφωνιών αυτών καταργούνται και, επομένως, δεν μπορούν να ενεργοποιηθούν οι διατάξεις, σύμφωνα με τις οποίες παρατείνεται η προστασία των επενδύσεων, για ένα χρονικό διάστημα πέραν της ημερομηνίας τερματισμού των Συμφωνιών.

Στο άρθρο 3 της Συμφωνίας ορίζεται, ότι οι ρήτρες λήξης ισχύος που περιλαμβάνονται στις Διμερείς Επενδυτικές Συμφωνίες οι οποίες έχουν, ήδη, τερματιστεί καταργούνται και παύουν να παράγουν νομικά αποτελέσματα.

Στο άρθρο 4 επιβεβαιώνεται, ότι οι ρήτρες διαιτησίας που περιλαμβάνονται στις εν λόγω Διμερείς Συμφωνίες δεν εφαρμόζονται μεταξύ των Κρατών Μελών. Συνεπώς οι ρήτρες διαιτησίας δεν αποτελούν νομική βάση για τη διαιτητική διαδικασία από την ημερομηνία που το τελευταίο από τα συμβαλλόμενα μέρη απέκτησε την ιδιότητα Κράτους Μέλους της Ευρωπαϊκής Ένωσης.

Στο άρθρο 6 ορίζεται, ότι η προς Κύρωση Συμφωνία δεν θίγει διαιτητικές διαδικασίες που περατώθηκαν με διακανονισμό ή οριστική διαιτητική απόφαση πριν την 6η Μαρτίου του 2018.

Στο άρθρο 7, ορίζονται οι υποχρεώσεις των συμβαλλομένων μερών αναφορικά με τις διαιτητικές διαδικασίες.

Ακολούθως, στο άρθρο 8 της Συμφωνίας ορίζεται, ότι πρέπει να υπάρχει μέριμνα για τους επενδυτές οι οποίοι καλόπιστα εκκίνησαν διαιτητικές διαδικασίες στη βάση της ρήτρας διαιτησίας των ενδοενωσιακών Διμερών Επενδυτικών Συμφωνιών πριν την 6η Μαρτίου του 2018.

Στο άρθρο 11 της Συμφωνίας, ορίζεται, ως θεματοφύλακας της Συμφωνίας, ο Γενικός Γραμματέας του Συμβουλίου της Ευρωπαϊκής Ένωσης και περιγράφονται οι υποχρεώσεις του.

Στο άρθρο 12 ορίζεται, ότι τα παραρτήματα συνιστούν αναπόσπαστο μέρος της Συμφωνίας και, επιπλέον, ότι, αν η ισχύς συμφωνίας, της Διμερούς Επενδυτικής Συμφωνίας, του παραρτήματος Α, λήξη μέχρι τη θέση σε ισχύ της Συμφωνίας, εκείνη, μετακινείται στο παράρτημα Β, δηλαδή, στις Συμφωνίες που έχουν λήξει, αλλά συνεχίζει να ισχύει η ρήτρα λήξης ισχύος τους.

Στο άρθρο 14, αναφέρεται στη διευθέτηση των διαφορών μεταξύ των συμβαλλομένων μερών σχετικά με την ερμηνεία ή την εφαρμογή της Συμφωνίας οι οποίες θα επιλύονται φιλικά. Στην περίπτωση που αυτό δεν θα καθίσταται εφικτό εντός 90 ημερών θα υποβάλλονται στο Δικαστήριο της Ευρωπαϊκής Ένωσης.

Στο άρθρο 16, προσδιορίζονται τα της έναρξης ισχύος της Συμφωνίας.

Κυρίες και κύριοι συνάδελφοι, οι στόχοι της κύρωσης της Συμφωνίας αυτής είναι η διαφύλαξη της ακεραιότητας της ενιαίας αγοράς, η ομοιόμορφη εφαρμογή του δικαιικού συστήματος της Ευρωπαϊκής Ένωσης, η τήρηση της αρχής της μη διάκρισης μεταξύ των επενδυτών των Κρατών Μελών και τελικά, η διασφάλιση ίσων όρων ανταγωνισμού.

Ο στόχος της διαφύλαξης της ακεραιότητας της ενιαίας αγοράς αποτελεί ένα κρίσιμο στόχο, όπως κρίσιμο και καθοριστικό στόχο αποτελεί η διασφάλιση των ίσων όρων του ανταγωνισμού εντός του πλαισίου της Ευρωπαϊκής Ένωσης.

Η ενιαία αγορά δημιουργήθηκε και θεσμοθετήθηκε με βασικό σκοπό τη δημιουργία της μιας εύρωστης ευρωπαϊκής αγοράς, ικανής να παράγει οφέλη για τις εθνικές οικονομίες και για τις κοινωνίες των κρατών-μελών της.

Προς την κατεύθυνση αυτή θα πρέπει πάντα να κινείται αντιμετωπίζοντας τις ανάγκες και τις προκλήσεις, οι οποίες δημιουργούνται σε οικονομικό επίπεδο και ενισχύοντας τους οικονομικούς δεσμούς με όρους ισοτιμίας, ανάμεσα στα κράτη-μέλη. Η Κυβέρνησή μας και το Υπουργείο Εξωτερικών με τις δυναμικές παρεμβάσεις, τη διπλωματική μας ρώμη και τους σαφείς και στοχευμένους μας σκοπούς επιδιώκουν πάντα το συμφέρον της πατρίδας μας σε ευρωπαϊκό και σε διεθνές επίπεδο.

Σας ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε κι εμείς, κ. συνάδελφε.

Να σας πω ότι η συζήτηση στην Ολομέλεια των συμβάσεων, που συζητάμε σήμερα στην Επιτροπή, θα γίνει αύριο στις 11:00`, οπότε ως το μεσημέρι θα έχουμε, τελικά, τελειώσει. Στις 10:00` η ώρα έχουμε επαναληπτική κλήρωση για τα μέλη του Αρείου Πάγου και της Εισαγγελίας του Αρείου Πάγου που έχουν διοριστεί. Οπότε, αμέσως μετά θα μπούμε στη συζήτηση των δύο συμβάσεων.

Συνεχίζουμε με τον Εισηγητή του Κόμματος της Αξιωματικής Αντιπολίτευσης, τον κ. Γιάννη Αμανατίδη. Κύριε συνάδελφε, παρακαλώ, έχετε το λόγο.

**ΙΩΑΝΝΗΣ ΑΜΑΝΑΤΙΔΗΣ (Εισηγητής της Μειοψηφίας):** Κύριε Πρόεδρε, σας ευχαριστώ πολύ. Κύριε Υπουργέ, κυρίες και κύριοι συνάδελφοι, ουσιαστικά πρόκειται για μία τυπική διαδικασία, η σημερινή κύρωση της συμφωνίας για τη λήξη ισχύος των διμερών επενδυτικών συμφωνιών μεταξύ των κρατών-μελών της Ευρωπαϊκής Ένωσης, η οποία κυρώνει τη συμφωνία, η οποία υπήρξε στο Συμβούλιο στις 5 Μαΐου του 2020.

Βέβαια, η συμφωνία αυτή ήρθε μετά από την απόφαση του Δικαστηρίου της Ευρωπαϊκής Ένωσης της 6ης Μαρτίου του 2018, σύμφωνα με την οποία η ρήτρα διαιτησίας, που περιλαμβάνεται στη διμερή επενδυτική συμφωνία συγκεκριμένης χώρας, γιατί ήταν συγκεκριμένη υπόθεση Σλοβακίας και κάτω χωρών, θίγει την αυτονομία του Δικαίου της Ένωσης και, συνεπώς, δεν είναι συμβατή με το Ενωσιακό Δίκαιο και, βέβαια, παρά την αντίθετη άποψη του Γενικού Εισαγγελέα την εποχή εκείνη.

Έτσι, λοιπόν, το Ευρωπαϊκό Συμβούλιο, η Ευρωπαϊκή Ένωση ήρθε και αποφάσισε στις 5 Μαΐου του 2020 τον τερματισμό των διμερών συμφωνιών προώθησης και προστασίας των επενδύσεων, που έχουν συναφθεί μεταξύ κρατών-μελών. Άρα, λοιπόν, πρόκειται για μία διεθνή υποχρέωση της χώρας μας, επισημαίνοντας, ταυτόχρονα, ότι οι πρόνοιες στις διμερείς συμφωνίες προστασίας των επενδύσεων, αποτέλεσαν, αποτελεσματικό πλαίσιο υποστήριξης των επενδύσεων.

Κατά συνέπεια, καταλαβαίνουμε ότι η χώρα μας πρέπει, να συνταχθεί με τις χώρες, που υποστηρίζουν την εντατικοποίηση των συζητήσεων μεταξύ της Ευρωπαϊκής Επιτροπής και των κρατών-μελών με στόχο τη μεγαλύτερη δυνατή διασφάλιση της υγιούς και αποτελεσματικής προστασίας των επενδύσεων εντός της Ευρωπαϊκής Ένωσης. Για το σκοπό αυτό απαιτείται, να διερευνηθούν τα προσφορότερα εργαλεία βάσει του Δικαίου της Ευρωπαϊκής Ένωσης, ώστε να αξιολογηθούν οι υφιστάμενοι μηχανισμοί επίλυσης διαφορών, οι οποίοι είναι απαραίτητοι, για τη διασφάλιση της ασφάλειας δικαίου και την προστασία των επενδύσεων.

Ως γνωστό η χώρα μας είχε διμερείς συμφωνίες με κράτη-μέλη της Ευρωπαϊκής Ένωσης. Χαρακτηριστικά αναφέρω τη γερμάνια, την Ουγγαρία, τη Σλοβακία, την Κύπρο, τη Βουλγαρία, τη Λετονία, τη Λιθουανία, τη Ρουμάνια, την Εσθονία, την Κροατία, τη Σλοβενία και την Πολωνία - που στην Πολωνία είχε ήδη τερματισθεί - οι οποίες λήγουν με την Κύρωση του παρόντος σχεδίου νόμου. Με τη λήξη των διμερών συμφωνιών της χώρας μας οι προβλεπόμενες ρήτρες διαιτησίας παύουν, να ισχύουν και δεν αποτελούν νομική βάση, για την διαιτητική διαδικασία.

Δεδομένου του διαφορετικού χρόνου επικύρωσης της συμφωνίας από τα κράτη-μέλη της Ευρωπαϊκής Ένωσης, το κράτος-μέλος το οποίο επικυρώνει τη συμφωνία και είναι μέρος σε εκκρεμή διαιτητική διαδικασία, ενημερώνει το άλλο μέρος στη διαδικασία, πριν την έναρξη της ισχύος της παρούσας συμφωνίας, σύμφωνα με το άρθρο 16 του σχεδίου νόμου.

Εδώ κύριε Υπουργέ έχουμε ένα ερώτημα, διερωτώμεθα κατά πόσο υπάρχει εκκρεμής διαιτητική διαδικασία στην οποία συμμετέχει η χώρα μας και πώς επηρεάζεται με το παρόν σχέδιο ο χρόνος ολοκλήρωσης της σχετικής διαδικασίας. Παρακαλούμε αν έχετε κάποια ενημέρωση στο Σώμα.

Άρα λοιπόν εμείς κύριε Πρόεδρε για την τοποθέτησή μας εδώ είμαστε σε θετική κατεύθυνση, ωστόσο στην Επιτροπή, σήμερα επιφυλασσόμαστε για το υπό συζήτηση σχέδιο νόμου και θα τοποθετηθούμε στην Ολομέλεια, γνωρίζοντας ότι είστε σε θετική κατεύθυνση. Γνωρίζετε ότι δικαίωμα στην Ολομέλεια έχουν να μιλήσουν όσοι θα επιφυλαχθούν οπότε με αυτήν την έννοια επιφυλασσόμαστε στην Επιτροπή και στην ψήφο μας για να τοποθετηθούμε στην Ολομέλεια.

Κύριε Υπουργέ δεν θα αφήσω την ευκαιρία να πάει χαμένη, είστε υπεύθυνος για τα ευρωπαϊκά θέματα, δεν θέλω να μου το πείτε σήμερα, γιατί πιθανόν να μην έχετε ενημέρωση. φεύγω από το θέμα και πάω σε ένα θέμα το οποίο απασχολεί εκατοντάδες ανθρώπους το οποίο μου ήρθε αυτές τις μέρες ως βουλευτή υπόψη μου, είναι σε σχέση με τη Σουηδία η διπλή φορολόγηση των συντάξεων και στην Ελλάδα και στη Σουηδία, η οποία δεν λαμβάνεται υπόψη στην Ελλάδα με αποτέλεσμα, για τα εισοδήματα του 2020 να υπάρχει υπέρογκη αύξηση. Φαίνεται, ότι οφείλεται σύμφωνα και με την έρευνα την οποία έκανα και τις διαπιστώσεις, οφείλεται στο ότι η Σουηδία, δεν δίνει στα εκκαθαριστικά το ποσό το οποίο παρακρατά από την αναλογική σύνταξη που λαμβάνουν οι συνταξιούχοι που είναι εδώ και αφορά εκατοντάδες περιπτώσεις, ειδικά στη βόρεια Ελλάδα, που έχει μετανάστευση στη Σουηδία με αποτέλεσμα το ελληνικό κράτος να έρχεται και να φορολογεί διπλά το ποσό, ενώ δεν είναι αυτό το ποσό που εισέπραξαν, είναι μειωμένο κατά την κράτηση στην οποία υπάρχει από τη Σουηδία.

Δεν ξέρω κατά πόσο υπάρχουν διακρατικές συμφωνίες και πιστεύω ότι υπάρχουν με τη Σουηδία και πώς μπορεί να λυθεί αυτό το θέμα. Αν πρέπει να γίνει νέα επαφή με τον Πρέσβη ή οτιδήποτε. Το βάζω το θέμα γιατί απασχολεί αρκετούς ανθρώπους και ειδικά στη βόρεια Ελλάδα, έχουν δουλέψει στη Σουηδία.

 Με την τοποθέτηση αυτή, κύριε Πρόεδρε σας ευχαριστώ, νομίζω ότι έτσι κι αλλιώς τα ζητήματα των συμφωνιών κυρίες και κύριοι συνάδελφοι γνωρίζετε ότι η ψήφος είναι συνολική, δεν υπάρχει κάτι το οποίο να μπει στα άρθρα είτε να αλλάξει στα άρθρα. Η θέση στην οποία έχει κάθε κόμμα είναι συνολικά, για την Κύρωση, δεν αλλάζει κάτι από τη συμφωνία αυτή ή την δέχεσαι ή δεν την δέχεσαι, δεν κάνεις τροποποίηση σε άρθρα.

Άρα λοιπόν εμείς επιφυλασσόμαστε κύριε Πρόεδρε και θα τοποθετηθούμε στην Ολομέλεια. Σας ευχαριστώ πολύ.

**ΓΚΙΟΥΛΕΚΑΣ ΚΩΣΤΑΝΤΙΝΟΣ(Πρόεδρος της Επιτροπής):** Ευχαριστώ. Πριν καλέσω στο βήμα τον επόμενο συνάδελφο τον κ. Φραγγίδη εισηγητή του Κινήματος Αλλαγής, να σας ενημερώσω για την αυριανή συνεδρίαση. Αύριο λοιπόν στο πλαίσιο της συνεδρίασης των χωρών μελών της Ευρωπαϊκής Ένωσης για την κοινή εξωτερική πολιτική και την πολιτική άμυνας και ασφάλειας, αύριο στις 12΄00 ώρα Ελλάδος προσέξτε γιατί στο πρόγραμμα λέει 11΄00 ώρα, είναι ο μέσος όρος των ωρών που ισχύουν σε αρκετές χώρες της Ευρώπης, 12΄00 ώρα Ελλάδος θα γίνει με τηλεδιάσκεψη η συνδιάσκεψη του MED GROUP, δηλαδή των χωρών μελών της Ευρωπαϊκής Ένωσης των Επιτροπών Άμυνας και Εξωτερικών των χωρών μελών της Ευρωπαϊκής Ένωσης του Νότου δηλαδή θα συμμετέχει η Πορτογαλία, η Ισπανία, η Γαλλία, η Ιταλία, η Μάλτα, η Ελλάδα και η Κύπρος.

 Επειδή όμως υπάρχουν σε πολλές χώρες ξεχωριστές Επιτροπές Άμυνας και ξεχωριστές Εξωτερικών ή σε πολλές χώρες υπάρχουν και δύο Επιτροπές Εξωτερικών όπως είναι στη Γαλλία που είναι της Εθνοσυνέλευσης και της Γερουσίας αντίστοιχα, να ξέρετε ότι θα συμμετέχουν περίπου γύρω στις 10 με 12 Επιτροπές και πήραμε την πρωτοβουλία, αύριο θα έχουμε εμείς την ευθύνη της Προεδρίας η δική μας Επιτροπή και ο ομιλών θα έχει την ευθύνη να προεδρεύσει. Θα είναι μια σημαντική συνεδρίαση, γιατί θα έχουμε κρίσιμα θέματα.

Το ένα θέμα που προσδιορίσαμε, και αφορά όλους, είναι η ασφάλεια στην Νοτιοανατολική Μεσόγειο και το ζήτημα της Λιβύης, βεβαίως, γιατί, ούτως η άλλως, μπαίνουμε σε μία τελική ευθεία στο Λιβυκό, σύμφωνα με το αρχικό σχέδιο για τις εκλογές του Δεκεμβρίου και τα λοιπά, οπότε όλοι θέλουμε να δούμε τι θα γίνει εκεί. Το δεύτερο, η δεύτερη συνεδρίαση, αφορά στο μεταναστευτικό πρόβλημα που, επίσης, μετά τις τελευταίες εξελίξεις στο Αφγανιστάν, παίρνει πάλι, διαστάσεις εκρηκτικές και πρέπει να συζητήσουμε, να συνεννοηθούμε.

Ο σκοπός της αυριανής συνεδρίασης είναι να μπορέσουμε, στο πλαίσιο της κοινοβουλευτικής διπλωματίας, να ενισχύσουμε τη συνεργασία μας. Γίνονται δύο φορές το χρόνο αυτές τις συνεδριάσεις, όσες και οι συνεδριάσεις για την ΚΕΠΠΑ, για την Κοινή Εξωτερική Πολιτική και την Πολιτική Ασφάλειας και Άμυνας. Εμείς, όμως, πήραμε την πρωτοβουλία να μην γίνει μία συνεδρίαση μόνον με κάποιους εκπροσώπους των επιτροπών αυτών των χωρών που σας ανέφερα προηγουμένως, αλλά προσκαλέσαμε όλους τους συναδέλφους όλων των επιτροπών.

 Είναι πολύ σημαντικό για μας, αφενός μεν να ακούσουμε απόψεις και δεύτερον, να γνωστοποιήσουμε τις ελληνικές θέσεις σε έναν μεγάλο αριθμό συναδέλφων μας από τις χώρες του ευρωπαϊκού νότου, έναν αριθμό που υπερβαίνει τους 500 βουλευτές, δυνητικά. Δεν ξέρουμε πόσοι θα συμμετάσχουν. Η συμμετοχή θα γίνει με την τηλεδιάσκεψη, οπότε αυτό είναι κάτι που για μας είναι πολύ σημαντικό, γιατί μας δίνεται μια πολύ καλή ευκαιρία να γνωστοποιήσουμε τις θέσεις μας. Η Ελλάδα, ούτως η άλλως, είναι μια χώρα σε μία περιοχή εντάσεων, άρα είναι πολύ σημαντικό να έχουμε και ακροατές, αλλά και συνομιλητές από διάφορες άλλες χώρες. Άρα, λοιπόν, αύριο θα έχουμε την ευκαιρία και εμείς, όπως βεβαίως και οι αντίστοιχοι συνάδελφοι από τα άλλα Κοινοβούλια να θέσουν τα θέματα αυτά.

Προσδιορίσαμε, λοιπόν, αυτές τις δύο θεματικές ενότητες. Πρώτα, στις 12 το πρωί, θα συζητηθεί το θέμα της ασφάλειας στη Νοτιοανατολική Μεσόγειο και μετά, ακριβώς, από μιάμιση ώρα, αφού πάρουν το λόγο όσοι θέλουν, βέβαια με σχετική φειδώ στο πόσο χρόνο θα μπορεί να έχει ο καθένας ανάλογα με τις συμμετοχές, στη δεύτερη συνεδρίαση, θα έχουμε το ζήτημα το Μεταναστευτικό.

Στην πρώτη συνεδρίαση ζητήσαμε να μιλήσει ο υπουργός των εξωτερικών, ο κ. Δένδιας, ο οποίος θα μιλήσει και μετά αφού θέσει τα ζητήματα που εκείνος πιστεύει ότι πρέπει να θέσει αύριο. Θα παραμείνει στη συνεδρίαση, για να παρακολουθήσει την υπόλοιπη συνεδρίαση στο ζήτημα των εξελίξεων στη Νοτιοανατολική Μεσόγειο και στη Λιβύη και αμέσως μετά, στις 13.30, θα συνδεθούμε με τηλεδιάσκεψη, πάλι, με τον Επίτροπο και Αντιπρόεδρο της Ευρωπαϊκής Επιτροπής, τον κ. Μαργαρίτη Σχοινά, ο οποίος θα τοποθετηθεί για το ζήτημα το Μεταναστευτικό και ακολούθως θα γίνουν τοποθετήσεις συναδέλφων τόσο από τη δική μας Επιτροπή, από το Ελληνικό Κοινοβούλιο, όσο και από τα υπόλοιπα Κοινοβούλια. Είναι ανοιχτό το βήμα άρα, με την έννοια αυτή, όσοι συνάδελφοι θέλετε, πέρα από τους εκπροσώπους των κομμάτων, γιατί τα κόμματα, έχουν κάποιους εκπροσώπους στην αυριανή συνδιάσκεψη, αλλά πέρα από τους εκπροσώπους όσοι συνάδελφοι θέλετε, όχι μόνο μπορείτε να παρακολουθήσετε, αλλά μπορείτε να δηλώσετε συμμετοχή και να πάρετε το λόγο αυτό.

Αυτό σας είπα θα είναι μια πολύ καλή συνεργασία και μια ευκαιρία να αυξήσουμε τον αριθμό του ακροατηρίου, άρα να έχουμε μία συμμετοχή περισσότερων μελών κοινοβουλίων, για να μπορέσουμε να έχουμε μια πιο στενή συνεργασία. Το δεύτερο είναι ότι την Πέμπτη ακολουθεί η συνδιάσκεψη για την ΚΕΠΠΑ, από τη σλοβενική προεδρία, όπου εκεί, σε ένα από τα τέσσερα τραπέζια τηλεδιασκέψεων που θα γίνουν, θα είναι και ο Ύπατος Εκπρόσωπος της Ευρωπαϊκής Ένωσης για την Κοινή Εξωτερική Πολιτική, ο κ. Ζοζέ Μπορ ελ, στον οποίο δηλώσαμε, οι εκπρόσωποι της Επιτροπής μας και ο ομίλων, να θέσουμε κάποια ζητήματα και να περιμένουμε κάποιες απαντήσεις. Ελπίζουμε όχι σε επίπεδο ευχών μόνο και δηλώσεων, αλλά κάποιες απαντήσεις πιο σημαντικές, για το τι γίνεται για θέματα που αφορούν στην Ελλάδα και επηρεάζουν την ηρεμία και την ασφάλεια στην περιοχή μας.

Αυτά, λοιπόν, για αύριο, 12 το μεσημέρι. Έχετε πάρει ειδοποιήσεις όλοι για το link. Όσοι θέλετε περισσότερες πληροφορίες, μπορείτε να μιλήσετε με την κυρία Πέγκυ Σμυρνιώτη από τις υπηρεσίες της Βουλής και την κυρία Τσότση, για να σας ενημερώσει για περισσότερες λεπτομέρειες ή με μένα οτιδήποτε θέλετε, συμπληρωματικό, να σας προμηθεύσουμε και θα είναι χαρά όσοι περισσότεροι συνάδελφοι μπορέσετε να συμμετάσχετε στην αυριανή συζήτηση. Συνεχίζουμε, λοιπόν, την συζήτηση της σημερινής Επιτροπής. Το λόγο έχει ο κ. Καιρίδης.

**ΔΗΜΗΤΡΙΟΣ ΚΑΙΡΙΔΗΣ:** Ευχαριστώ πάρα πολύ. Είναι πάρα πολύ σημαντικό και το αυριανό και το μεθαυριανό. Εγώ θέλω μια που κάνουμε αυτή την προεργασία τώρα, πριν μιλήσει ο εκπρόσωπος του Κινήματος Αλλαγής, να υπογραμμίσω και να επιστήσω την προσοχή της Επιτροπής μας σε μία πάρα πολύ σημαντική ευκαιρία που ανοίγεται μπροστά μας, ειδικά για μας εδώ στην Επιτροπή Εξωτερικών και Άμυνας και έχει να κάνει με κάτι που γράφτηκε, αλλά δεν έχει προσεχθεί ιδιαίτερα, στον Τύπο επ’ ευκαιρίας της επίσκεψης του Μπομπ Μενέντεζ πριν από μερικές μέρες στην Αθήνα και χθες των δύο εκλεκτών Αμερικανών Γερουσιαστών.

Επίκειται, κύριοι συνάδελφοι, να ψηφιστεί εντός του Οκτωβρίου από το Αμερικανικό Κογκρέσο -έχει περάσει από τις επιτροπές- μία νέα νομοθεσία, η οποία θα υπογραφεί στη συνέχεια από τον Τζο Μπάιντεν και θα καταστεί νόμος του Αμερικανικού Κράτους για την Ελληνοαμερικανική σχέση, η οποία προβλέπει για πρώτη φορά ειδική Κοινοβουλευτική διπλωματία μεταξύ του Αμερικανικού Κονγκρέσου και της Βουλής των Ελλήνων.

Είναι κάτι που οι Αμερικάνοι για όσους γνωρίζουν, δεν συνηθίζουν. Δεν συνηθίζεται στο Αμερικανικό Κογκρέσο αυτού του τύπου η διμερής διπλωματία, με Βουλές και Εθνοσυνελεύσεις άλλων κρατών. Έχει να κάνει και -πώς να το πούμε- και με μια αφ’ υψηλού να πούμε διάθεση και προδιάθεση του Αμερικανικού Κογκρέσου, για όσους καταλαβαίνουν πώς είναι το πολιτειακό της Αμερικής. Κάνουν αυτήν την εξαίρεση. Οι γνώστες κατανοούν ότι πρόκειται, για μια εξαιρετικά τιμητική και μεγάλη ευκαιρία, για τη δικιά μας την Επιτροπή να καλλιεργήσει αυτή τη σχέση τη διπλωματική στο ανώτατο δυνατό επίπεδο, με τους Αμερικανούς Γερουσιαστές και τους Βουλευτές, στο πλαίσιο της σύσφιξης και αναβάθμισης έτι περαιτέρω της ελληνοαμερικανικής σχέσης.

Θεωρώ λοιπόν ότι θα πρέπει καταρχάς το Προεδρείο να πάρει την πρωτοβουλία και στη συνέχεια συνολικά η Επιτροπή να εκμεταλλευθεί από την αρχή, από το Νοέμβριο, δηλαδή, αυτή τη μοναδική ευκαιρία που θα έχουμε της θεσμοποιημένης πια και εγκεκριμένης ως νόμος του Αμερικανικού Κράτους ειδικό φόρουμ διακοινοβουλευτικής συνεργασίας, μεταξύ Ηνωμένων Πολιτειών και της Ελληνικής Δημοκρατίας.

Αυτό ήθελα να υπογραμμίσω ως μια πάρα πολύ σημαντική εξέλιξη για την Επιτροπή μας.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε, κύριε Καιρίδη. Να ξέρετε απλώς και ενημερώνω την Επιτροπή ότι ήδη έχουμε αναλάβει σχετικές πρωτοβουλίες για να ξεκινήσουμε μία σειρά διασκέψεων, προς το παρόν λόγω πανδημίας, τηλεδιασκέψεων και με τις Ηνωμένες Πολιτείες για τα ζητήματα αυτά, με την ευκαιρία βεβαίως και της δράσης που αναπτύσσει ο ίδιος ο Γερουσιαστής Μενέντεζ, ο οποίος είναι γνωστό ότι έχει πάρει πολύ συγκεκριμένες θέσεις υπέρ του διεθνούς δικαίου θα έλεγα και υπέρ των ελληνικών θέσεων, γιατί αυτά ταυτίζονται.

Κύριε Φραγγίδη, συγνώμη για την παραμονή σας στο Βήμα, απλώς επειδή ζήτησε ο κ. συνάδελφος το λόγο θεώρησα καλό μέχρι να ετοιμαστεί το Βήμα να πάρει να πάρει το λόγο.

Ο κ. Φραγγίδης έχει το λόγο.

**ΓΕΩΡΓΙΟΣ ΦΡΑΓΓΙΔΗΣ (Ειδικός Αγορητής του Κινήματος Αλλαγής):** Δεν πειράζει, κύριε Πρόεδρε, χρήσιμη ήταν η πληροφόρηση.

Κύριε Πρόεδρε, κύριε Υπουργέ, κυρίες και κύριοι συνάδελφοι, με το σχέδιο νόμου που συζητάμε σήμερα κυρώνεται στην ουσία η συμφωνία για τη λήξη ισχύος των διμερών επενδυτικών συμφωνιών μεταξύ των κρατών μελών της Ευρωπαϊκής Ένωσης.

Με την εν λόγω συμφωνία που υπεγράφη στις Βρυξέλλες στις 5 Μαΐου του 2020, από 23 κράτη-μέλη της Ένωσης και τέθηκε σε ισχύ στις 29 Αυγούστου του 2020, κατά τα προβλεπόμενα στην παράγραφο 1 του άρθρου 16 αυτής, τερματίζονται οριστικά και στο σύνολό τους οι ενδοενωσιακές διμερείς επενδυτικές συμφωνίες.

Η κύρωση της συμφωνίας από τη χώρα μας αφορά ειδικότερα τους επενδυτές των χωρών της Ευρωπαϊκής Ένωσης, με τους οποίους η Ελλάδα διατηρεί διμερείς επενδυτικές συμφωνίες, δηλαδή με χώρες όπως η Βουλγαρία, η Τσεχία, η Γερμανία, η Εσθονία, η Κροατία η Κύπρος, η Λετονία, η Λιθουανία, η Ουγγαρία, η Πολωνία, η Ρουμανία, η Σλοβενία και η Σλοβακία, καθώς και τους Έλληνες επενδυτές στις χώρες αυτές.

Οι διμερείς επενδυτικές συμφωνίες, είναι συμφωνίες με τις οποίες καθορίζονται οι όροι και οι προϋποθέσεις για την πραγματοποίηση ιδιωτικών επενδύσεων, από πρόσωπα και εταιρείες ενός κράτους σε ένα άλλο. Οι ένδονωσιακές διμερείς επενδυτικές συμφωνίες που υφίσταται μεταξύ των κρατών μελών της Ευρωπαϊκής Ένωσης πολλές από τις εν λόγω ΔΕΕΣ επιτρέψτε μου, να το πω έτσι, συνήχθησαν κατά τη δεκαετία του 1990 πριν δηλαδή, από τις διευρύνσεις της Ευρωπαϊκής Ένωσης κυρίως, μεταξύ υφισταμένων κρατών μελών της Ευρωπαϊκής Ένωσης και εκείνων που έμελλε να προσχωρήσουν τα επόμενα χρόνια .

Στόχος, των συμφωνιών αυτών ήταν να διασφαλιστούν οι επενδυτές που επιθυμούσαν να επενδύσουν στη μελλοντική διευρυμένη Ευρωπαϊκή Ένωση και δίσταζαν για ιστορικούς και πολιτικούς λόγους . Οι διμερείς, επενδυτικές συμφωνίες αποσκοπούσαν στην ενίσχυση της προστασίας των επενδυτών. Για παράδειγμα μέσω αποζημίωσης των απαλλοτριώσεων και διαδικασιών διαιτησίας, για την επίλυση διαφορών στον τομέα των επενδύσεων .

 Το 1991 η πρώην Τσεχοσλοβακία και οι κάτω χώρες συνήψαν μια συμφωνία για την ενίσχυση και προστασία των επενδύσεων. Η διμερής επενδυτική συμφωνία τότε προέβλεπε ότι οι διαφορές μεταξύ ενός συμβαλλόμενου κράτους και ενός επενδυτή του άλλου συμβαλλόμενου κράτους, επιλύονται με φιλικό διακανονισμό ή εφόσον τούτο δεν καταστεί δυνατόν από διαιτητικό δικαστήριο. Μετά τη διάλυση της Τσεχοσλοβακίας το 1993 η Σλοβακία διαδέχτηκε τη χώρα αυτή στα δικαιώματα και τις υποχρεώσεις, που απορρέουν από αυτή τη διμερή επενδυτική συμφωνία . Το 2004 λοιπόν, η Σλοβακία προχώρησε σε άνοιγμα της αγοράς ασφάλισης υγείας στους ιδιώτες επενδυτές . Στο πλαίσιο αυτό η ολλανδική ασφαλιστική εταιρεία ACHMEA ίδρυσε στη Σλοβακία μια θυγατρική για την παροχή υπηρεσιών ιδιωτικής ασφάλισης υγείας . Το 2006 η Σλοβακία εγκατέλειψε εν μέρει την απελευθέρωση της αγοράς ασφάλισης υγείας και μεταξύ των άλλων απαγόρευσε τη διανομή των κερδών, που προέρχονται από τις δραστηριότητες ασφάλισης υγείας .

Το 2008 η ACHMEA λοιπόν, κίνησε κατά της Σλοβακίας διαιτητική διαδικασία βάσει της διμερούς επενδυτικής συμφωνίας, υποστηρίζοντας ότι η προαναφερθείσα απαγόρευση ήταν αντίθετη με τη συμφωνία και τη ζημίωσε οικονομικά . Το 2012 το διαιτητικό δικαστήριο διαπίστωσε ότι η Σλοβακία είχε πράγματι παραβιάσει τη διμερή επενδυτική συμφωνία και την υποχρέωσε να τα βάλει στην ACHMEA αποζημίωση ύψους περίπου 22 εκατομμυρίων ευρώ.

 Η Σλοβακία, άσκησε ενώπιον των γερμανικών δικαστηρίων αγωγή, για την ακύρωση της απόφασης του διαιτητικού δικαστηρίου γιατί θεωρούσε, ότι η ρήτρα διαιτησίας που περιλαμβανόταν στη διμερή επενδυτική συμφωνία, ήταν αντίθετη με τη συνθήκη για τη λειτουργία της Ευρωπαϊκής Ένωσης . Το ανώτατο ομοσπονδιακό δικαστήριο της Γερμανίας παραπέμπει το ερώτημα στο δικαστήριο της Ευρωπαϊκής Ένωσης το οποίο με την απόφασή του στις 6 Μαρτίου του 2018 για την υπόθεση αυτή, υπόθεση ΑΚΜΕΑ , απεφάνθη ότι η ρήτρα διαιτησίας που περιλαμβάνεται στη συμφωνία μεταξύ των κάτω χωρών και της Σλοβακίας για την προστασία των επενδύσεων δεν είναι συμβατή με το δίκαιο της Ένωσης και επομένως, οι εν λόγω συμφωνίες, πρέπει να καταργηθούν άμεσα . Αυτή είναι και η σημερινή συζήτηση. Με την Κύρωση και θέση και ισχύ της παρούσας συμφωνίας η χώρα μας στην ουσία συμμορφώνεται προς την απόφαση του δικαστηρίου της Ευρωπαϊκής Ένωσης και υλοποιεί τη δέσμευση, που έχει αναλάβει σε πολιτικό επίπεδο για την ενιαία μεταχείριση των επενδυτών εντός της Ευρωπαϊκής Ένωσης9 . Καταρχάς, είναι προφανές ότι είμαστε υπέρ μιας τέτοιας συμφωνίας, που συμμορφώνεται στην απόφαση του Ευρωπαϊκού δικαστηρίου. Περισσότερα όμως θα πούμε στην ολομέλεια στη συζήτηση στην αυριανή.

Καλό θα ήταν όμως ωστόσο, να κάνουμε στο Υπουργείο Εξωτερικών κάποιες ερωτήσεις και παρακαλούμε, αν είναι δυνατόν, να μας ενημερώσει.

Πρώτον, έχει εικόνα του αριθμού των ισχυουσών διαιτητικών αποφάσεων που έχουν εκδοθεί στο πλαίσιο διμερών συμβάσεων της χώρας μας και τη δυνητική επίπτωση σε αυτές;

Δεύτερον, αν υπάρχουν διαιτητικές αποφάσεις, η ισχύς των οποίων πλήττεται και ενδεχομένως να είχαν αντίκτυπο στη χώρα μας λόγω εγγύτητας, για παράδειγμα, όπως θα συνέβαινε μια διασυνοριακή επένδυση στη γειτονική Βουλγαρία; Εμείς στο Κιλκίς έχουμε τέτοιες επενδύσεις που πήγαν δίπλα.

Και τρίτον, υπάρχουν Έλληνες επενδυτές που μπορεί να πλήττονται από την Κυρωθείσα σύμβαση;

Σας ευχαριστώ.

**ΑΝΑΣΤΑΣΙΟΣ ΔΗΜΟΣΧΑΚΗΣ (Αντιπρόεδρος της Επιτροπής):** Κύριε Φραγγίδη, σας ευχαριστούμε πολύ, το λόγο έχει η Ειδική Αγορήτρια του Κομμουνιστικού Κόμματος Ελλάδος, η κυρία Διαμάντω Μανωλάκου.

 Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αναστασιάδης Σάββας, Κεφαλογιάννης Ιωάννης, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Καββαδάς Αθανάσιος, Καιρίδης Δημήτριος, Δούνια Παναγιώτα, Κεφαλογιάννη ΄Όλγα, Κουμουτσάκος Γεώργιος, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιούτας, Αθανάσιος, Μανωλάκος Νικόλαος, Μπογδάνος Κωνσταντίνος, Νικολακόπουλος Ανδρέας, Κόνσολας Εμμανουήλ, Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Χατζηβασιλείου Αναστάσιος (Τάσος),Χατζηδάκης Διονύσιος, Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος, Κατρούγκαλος Γεώργιος, Μπουρνούς Ιωάννης, Ραγκούσης Ιωάννης, Τζάκρη Θεοδώρα, Χαρίτου Δημήτριος (Τάκης), Φραγγίδης Γεώργιος, Μανωλάκου Διαμάντω Παπαναστάσης Νικόλαος, Δελής Ιωάννης, Μυλωνάκης Αντώνιος, Χήτας Κωνσταντίνος, Γρηγοριάδης Κλέων, και Σακοράφα Σοφία.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κομμουνιστικού Κόμματος Ελλάδος):** Σας Ευχαριστώ.

 Γιατί με τη συμφωνία αυτή καταργούνται- λήγουν- οι όποιες διμερείς επενδυτικές συμφωνίες, μεταξύ κρατών-μελών της Ευρωπαϊκής Ένωσης, αυτές οι 190 περίπου που περιγράφονται στα παραρτήματα α και β;

Προφανώς, αυτές είχαν πραγματοποιηθεί πριν μερικές από αυτές τις χώρες ενταχθούν και γίνουν μέλη της Ευρωπαϊκής Ένωσης, γιατί ως γνωστόν, μία μεγάλη διεύρυνση με 10 χώρες- οι περισσότερες πρώην σοσιαλιστικές- έγινε το Μάιο του 2004, μία άλλη διεύρυνση με 2 βαλκανικές χώρες, έγινε το 2007 και το 2013 έγινε με την Κροατία, που προέκυψε ως νέο κράτος μετά τη δολοφονική επίθεση και διάλυση της Ομοσπονδιακής Δημοκρατίας της Γιουγκοσλαβίας από το ΝΑΤΟ και την Ευρωπαϊκή Ένωση των μονοπωλίων το 1999. Για να θυμόμαστε, αλλά και να μαθαίνουν και οι νεότεροι, στο έγκλημα διαμελισμού της Γιουγκοσλαβίας συμμετείχαν όλες οι κυβερνήσεις της εποχής- νεοφιλελεύθερες σοσιαλδημοκρατικές και κεντροαριστερές του D'Alema και η Ελληνική Κυβέρνηση με Πρωθυπουργό Σημίτη- δίνοντας γη και ύδωρ αέρα- βάσεις, υποδομές, λιμάνια- για να περάσουν τα νατοϊκά στρατεύματα. Αυτά για την ιστορία.

Γιατί όμως να καταργούνται τέτοιες διμερείς σχέσεις μεταξύ κρατών-μελών, αν συμφέρει σε κάτι αυτές τις χώρες; Μα, όπως λέει η Κύρωση της Συμφωνίας, γιατί μπορεί να είναι αντίθετες με τις Συνθήκες της Ευρωπαϊκής Ένωσης. Εξάλλου, υπάρχει η Συνθήκη του Μάαστριχτ, για την ελεύθερη διακίνηση του κεφαλαίου, όπως και η εσωτερική αγορά, αντιβαίνει, λοιπόν, στις συνθήκες. Τελικά το Εθνικό Δίκαιο είναι «κάτω από την μπότα» του Ευρωπαϊκού Δικαίου, που είναι κομμένο και ραμμένο στα μέτρα των ευρωπαϊκών μονοπωλίων.

Βέβαια, αυτή καθαυτή η Σύμβαση αφορά την κατάργηση διμερών συμφωνιών, μεταξύ κρατών-μελών της Ευρωπαϊκής Ένωσης, για διαιτητικές διαδικασίες, ανάμεσα σε επενδυτές και κράτη-μέλη της Ευρωπαϊκής Ένωσης, στις περιπτώσεις εκείνες που αυτά τα κράτη-μέλη με δική τους εθνική νομοθεσία δημιουργούσαν εμπόδια σε επενδυτικά σχέδια των καπιταλιστών. Τότε, αυτοί στρέφονταν κατά των κρατών για να ζητήσουν αποζημιώσεις, δηλαδή, δημιουργούσαν ένα κύκλωμα παραδικαστηρίων, για επενδυτές μόνο, όχι δικαστήρια με τη Συνταγματική έννοια, αλλά με εκατέρωθεν διαιτητές μεγαλοδικηγορικών γραφείων.

Αυτό ρυθμιζόταν από τις διακρατικές συμβάσεις μεταξύ των κρατών μελών της Ευρωπαϊκής Ένωσης. Επειδή, όμως, μετά το θόρυβο που ξεσηκώθηκε και από τη σχετική πρόβλεψη της Συμφωνίας Ευρωπαϊκής Ένωσης – Καναδά, τη γνωστή CETA για την πρόβλεψη τέτοιων δικαστηρίων σε επίπεδο Ευρωπαϊκής Ένωσης, η Ευρωπαϊκή Ένωση έσπευσε να θεσπίσει νομοθεσία, που διέπει τα επενδυτικά διαιτητικά δικαστήρια.

Ποιο είναι το κύριο στη Σύμβαση; Καταργεί τις Συμφωνίες των κρατών μελών για τα διαιτητικά επενδυτικά δικαστήρια γιατί με απόφαση του δικαστηρίου της Ευρωπαϊκής Ένωσης, αυτές είναι αντίθετες με τις τέσσερις θεμελιώδεις ελευθερίες κίνησης του κεφαλαίου στην Ευρωπαϊκή Ένωση που κατοχύρωσαν οι Συνθήκες της Ευρωπαϊκής Ένωσης με πρώτη αυτή του Μάαστριχτ, όπως εξελίχτηκε με τη Συνθήκη της Λισσαβόνας. Δηλαδή, δεν καταργεί τις Συμβάσεις γιατί προβλέπουν διαιτητικά δικαστήρια για τους επενδυτές, αλλά γιατί από τις ευρωσυνθήκες απαγορεύεται οτιδήποτε εμποδίζει την ελεύθερη κυκλοφορία κεφαλαίου - και επενδύσεων βεβαίως - μεταξύ των κρατών μελών στην Ευρωπαϊκή Ένωση. Οπότε ο κάθε «μεγαλοκαρχαρίας» επενδυτής, που θίγεται πρέπει να προσφεύγει στα εθνικά δικαστήρια, τα οποία πρέπει να εφαρμόζουν το Δίκαιο της Ευρωπαϊκής Ένωσης, που είναι υπέρ συνταγματικό και να τον δικαιώνουν.

Συνεπώς, ο λόγος που προωθείται αυτή η Κύρωση είναι γιατί δεν πρέπει να υπάρχει κανένα εμπόδιο στην κυκλοφορία του κεφαλαίου στην Ευρωπαϊκή Ένωση. Άρα, τα εθνικά δικαστήρια εφαρμόζοντας τις Συνθήκες της Ευρωπαϊκής Ένωσης. Πρέπει πάντα να δικαιώνουν τους επενδυτές. Οπότε ακόμα κι αυτά τα διαιτητικά δικαστήρια είναι άχρηστα και πολύ περισσότερο χρονοβόρα, για το κεφάλαιο, τους επενδυτές και κανένα κράτος μέλος με τη νομοθεσία του. Όταν είναι αντίθετη με αυτή της Ευρωπαϊκής Ένωσης, δεν μπορεί να εμποδίζει τις επενδύσεις του κεφαλαίου με διαιτησίες. Αν θέλετε φαίνεται και στα άρθρα 9 και 10 της Σύμβασης, που σε κάθε περίπτωση ουσιαστικά καλύπτουν τους ομίλους εκείνους που έχουν εκκρεμείς διαιτητικές διαδικασίες.

Συνοπτικά λοιπόν. Η κατάργηση των Διμερών Διακρατικών Συμβάσεων εναρμονίζεται με τις κοινές επιδιώξεις μονοπωλίων και οργάνων της Ευρωπαϊκής Ένωσης και αστικών κυβερνήσεων, για την ελεύθερη κυκλοφορία του κεφαλαίου στην Ευρωπαϊκή Ένωση, χωρίς κανένα ούτε καν τυπικά εμπόδια με μόνη την κατοχύρωση του από τις Συνθήκες της Ευρωπαϊκής Ένωσης και θεματοφύλακα το δικαστήριο της.

Καταψηφίζουμε χωρίς να σημαίνει ότι και αυτό που υπήρχε ήταν κανένα φιλολαϊκό μέτρο.

**ΑΝΑΣΤΑΣΙΟΣ ΔΗΜΟΣΧΑΚΗΣ (Αντιπρόεδρος της Επιτροπής)**: Ευχαριστούμε πολύ την κυρία Μανωλάκου.

Το λόγο έχει ο Ειδικός Αγορητής της Ελληνικής Λύσης κύριος Αντώνης Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ)**: Κύριε Πρόεδρε, κυρίες και κύριοι συνάδελφοι, κύριε Υπουργέ, Κύρωση Συμφωνίας, για τη λήξη ισχύος των διμερών επενδυτικών συμφωνιών μεταξύ των κρατών μελών της Ευρωπαϊκής Ένωσης ήταν σίγουρο ότι κάποια στιγμή θα το βλέπαμε. Οι περιπτώσεις κατά τις οποίες νομίζω όλοι γνωρίζουμε, κύριε Υπουργέ, και η πατρίδα μας έχει έρθει πολλές φορές επί διαιτησία. Έχω ακούσει ανθρώπους, οι οποίοι είναι αξιόλογοι νομικοί στα διάφορα Υπουργεία. Πηγαίνοντας σε τέτοιες διαιτησίες δεν οχυρώνονται και το κάθε κράτος μέλος, και συγκεκριμένα το ελληνικό, δεν δίνει τα απαραίτητα εχέγγυα σε ένα νομικό, για να βγάλει μια τέτοια διαιτησία.

Άρα, λοιπόν, κάθε φορά που μία μεγάλη εταιρεία, ένας κολοσσός, θα αναφερθώ εδώ στον ολλανδικό κολοσσό, την ACHMEA, τον ασφαλιστικό κολοσσό, γιατί από κει ξεκίνησε αυτό το θέμα, το οποίο σήμερα συζητάμε. Πρόκειται, λοιπόν, για μια συμφωνία μεταξύ των κρατών μελών της Ευρωπαϊκής Ένωσης, η οποία καταργεί διμερείς επενδυτικές συμφωνίες μεταξύ των μελών, που βασίζονται σε διαιτητικές ρήτρες. Γενικά, πρόκειται για ένα νομοσχέδιο, που προσπαθεί να εναρμονίσει την ευρωπαϊκή νομοθεσία, με δικαστικές αποφάσεις του ευρωπαϊκού δικαστηρίου, χωρίς ωστόσο να έχει στον πυρήνα του αυτό που λέμε το εθνικό συμφέρον κάθε κράτους.

Συγκεκριμένα, η απόφαση του δικαστηρίου της έκτης Μαρτίου του 2018 για την υπόθεση C2 8416 της ACHMEA, μιας κορυφαίας ασφαλιστικής εταιρείας της Ολλανδίας εναντίον της Σλοβακίας. Tι είχε γίνει με αυτήν, θα πω δυο λόγια μήπως δεν το γνωρίζει κάποιος. Είχε κάνει μία Συμφωνία η Σλοβακία με την Ολλανδική εταιρεία, τον κολοσσό αυτό στον τομέα της υγείας, ότι θα έχει το μονοπώλιο, ουσιαστικά. Μόλις άνοιξε η Σλοβακία το θέμα της, των ασφαλειών της υγείας, τότε αμέσως πήγαν στα δικαστήρια. Αυτά που λέμε τώρα δεν είναι παράξενα, τα βλέπουμε και εδώ, τα βλέπουμε παντού. Και μεταξύ εταιρειών γίνονται αυτά. Κίνησε, λοιπόν, κατά της Σλοβακίας, διαιτητική διαδικασία, υποστηρίζοντας ότι η απαγόρευση ήταν αντίθετη προς την εν λόγω συμφωνία που είχαν συνάψει.

Με γνώμονα, λοιπόν, το ευρωπαϊκό δε δικασμένο, η κυβέρνηση, φέρνει τώρα προς ψήφιση αυτό το νομοσχέδιο. Συγνώμη, ξέχασα να πω ότι οι διαφορές, μεταξύ των κάτω χωρών και των χωρών του Νότου, είναι απίστευτες. Δηλαδή, για τη συμφωνία αυτή παραδείγματος χάρη, υπήρχαν πολλές χώρες, όπως η Τσεχική Δημοκρατία, η Εσθονία, η Ελλάδα, η Ισπανία, η Ιταλία, η Κύπρος, η Λετονία, η Ουγγαρία, η Πολωνία, η Ρουμανία και η Ευρωπαϊκή Επιτροπή, υπέβαλαν παρατηρήσεις προς στήριξη των αιτημάτων της Σλοβακίας. Όμως η Γερμανία, η Γαλλία, οι κάτω χώρες, η Αυστρία και η Φιλανδία, υποστηρίζοντας την ασφαλιστική εταιρεία, ανέτρεψαν τα δεδομένα. Βλέπετε, λοιπόν, ότι η δύναμη και η δυνατότητα κάθε χώρας είναι συγκεκριμένη. Κάθε φορά που καλούμαστε να επικυρώσουμε μια ευρωπαϊκή συμφωνία ή Οδηγία, πέρα από την ευρωπαϊκή μας υποχρέωση, να έχουμε στο μυαλό μας ότι οι βασικές κατευθυντήριες ιδέες της Ευρώπης, πρέπει να κοιτάζουν και προς το συμφέρον της πατρίδας μας. Το ίδιο ισχύει και για τους κατοίκους άλλων χωρών.

Το λέω αυτό, κύριοι συνάδελφοι, γιατί στο άρθρο 9 ανάμεσα στις διατάξεις του, οι πρώτοι επτά παράγραφοι του άρθρου, τοποθετούν τους επενδυτές ιδιώτες -και ξέρουμε ότι οι επενδυτές ιδιώτες δεν είναι μικροεπενδυτές, είναι τεράστια τα συμφέροντα - σε καλύτερη θέση από τα κράτη μέλη της Ευρωπαϊκής Ένωσης και δημιουργείται εύλογα τότε ένα ερώτημα. Αν τελικά η Ευρωπαϊκή Ένωση, εξυπηρετεί τα συμφέροντα των κρατών μελών της ή ιδιωτικά συμφέροντα και δεν την ενδιαφέρει η ευημερία και η πρόοδος των κρατών.

Οι διατάξεις οι οποίες έπονται για τον διακανονισμό σε περίπτωση επίλυσης διαφορών του δημοσίου με ιδιώτες επενδυτές, επίκεντρο πάντα είναι ο μεσολαβητής που ορίζεται κατόπιν συμφωνίας των μερών, ενώ σε περίπτωση μη συμφωνίας ορίζεται ένα πρώην μέλος του δικαστηρίου της Ευρωπαϊκής Ένωσης. Ένας άνθρωπος, ο οποίος θα επιλεγεί ατύπως από τον επενδυτή, ασυζητητί, καθώς το κράτος μέλος - ας πάρουμε την Ελλάδα- θα χάσει την επένδυση, αν αντί λέξει και θα κοιτάξει να του κάνει τα χατίρια, θα ρυθμίζει τις διαφορές της χώρας μας με ιδιώτες; Αυτή είναι η πεμπτουσία. Ξέρουμε πάρα πολύ καλά ότι πολλοί δικαστές δικοί μας, Ανώτατοι δικαστές, συνταξιούχοι, είναι πλέον διαιτητές σε μεγάλες υποθέσεις. Κάνουν επιδιαιτησία. Αν μιλήσετε με αυτούς, θα δείτε ότι τα χρήματα τα οποία πηγαινοέρχονται, θα το πω κομψά, είναι απίστευτα μεγάλα.

Άρα, λοιπόν, κάθε φορά ένας άνθρωπος, θα ρυθμίζει αμετάκλητα και οριστικά τις διαφορές της Ελλάδας.

Μιλάμε για την Ελλάδα. Γιατί, θα κοιτάξουμε και το δικό μας το συμφέρον. Η ελληνική δικαιοσύνη στην πλήρη απαξία;

Άρα, λοιπόν, θα πρέπει να δούμε εδώ και το θέμα αυτό. Τα ελληνικά δικαστήρια, έχουν δευτερεύοντα ή τριτεύοντα ρόλο σε αυτές τις μεγάλες διενέξεις. Δεν βρίσκεις το δίκιο σου, δηλαδή.

**ΔΙΟΝΥΣΙΟΣ ΧΑΤΖΗΔΑΚΗΣ:** Θα πάει σε ανώτερο δικαστήριο. *(ομιλεί εκτός μικροφώνου)*

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ):** Ναι, άλλα σας είπα και δεν διαφωνώ μαζί σας κύριε Χατζηδάκη, πας στο ανώτατο δικαστήριο.

Κατ’ αρχάς, ας πάρουμε ένα απλό παράδειγμα. Έρχεται μια πολύ μεγάλη εταιρεία στην Ελλάδα. Πιστεύετε ότι θα υπογράψει, αν είχαμε διμερή σύμβαση, θα υπέγραφε;

Τα ελληνικά δικαστήρια πιστεύετε ότι είναι υπεύθυνα για κάθε είδους μεγάλη διαφορά;

 Όχι. Είναι του Λουξεμβούργου, του Ηνωμένου βασιλείου. Αυτά είναι τα δικαστήρια τα οποία επιδικάζουν. Εκεί πάνε οι επιδιαιτητές.

Ακούστε και το εξής. Αυτό το παράδειγμα που σας διάβασα μεταξύ της ολλανδικής εταιρείας και της Σλοβακίας, είναι ενδεικτικό αυτού που σας λέω ό,τι και να κάνει το Σλοβακικό δικαστήριο ότι και να έκαναν οι παρατηρήσεις των χωρών που υπέβαλαν υπέρ της Σλοβακίας, όπως η Ελλάδα, η Κύπρος, η Τσεχική Δημοκρατία, η Εσθονία, χώρα η οποία είναι μέσα η Γαλλία – Γερμανία, τελειώνουν τα πάντα και οι δορυφόροι τους.

Γι’ αυτό και εγώ σας λέω, ότι δεν θα μπορούμε να κάνουμε διαφορετικά και θα λέω τα υπέρ και τα κατά. Τα κατά για την πατρίδα μας, είναι μεγάλα. Διότι, οι εταιρείες και όσο πιο μικρό είναι το κράτος, τόσο πιο μεγάλες δυνατότητες έχουν αυτές οι εταιρείες κολοσσοί, να κάνουν ότι θέλουν. Αυτό το συμπέρασμα βγαίνει και νομίζω ότι δεν αμφισβητείται από κανέναν, πλέον.

Το άρθρο 10 -που εκ πρώτης όψεως μοιάζει θετικό- αναφέρεται στην πρόσβαση στα Εθνικά Δικαστήρια.

Κύριε Χατζηδάκη, πείτε μου τώρα και σας το είπα και προηγουμένως. Θα έρθει κανένας -με το χέρι στην καρδιά- μεγάλος επενδυτής, ο οποίος να πιστεύει ότι θα βάλει υπογραφή ότι θα πάει στα ελληνικά δικαστήρια;

Όχι, βέβαια.

Θα πάει στα δικαστήρια της χώρας του. Εκεί θα πάει και εδώ θα έχει μια θυγατρική της εταιρείας.

Αυτά, είναι πράγματα τα οποία τα βλέπουμε καθημερινά, τα λέμε καθημερινά και νομίζω δεν αμφισβητούνται.

Συμπερασματικά, είναι ένα νομοσχέδιο, που δεν έχει να προσδώσει κάποιο ιδιαίτερο όφελος στην Ελλάδα. Είναι ένα νομοσχέδιο, το οποίο είμαστε υποχρεωμένοι να το περάσουμε, λόγω της Ευρωπαϊκής Ένωσης. Είναι απλά τα πράγματα, είναι απλά.

Όπως προ είπα, πρόκειται για μία υποχρέωση σε μία ταλαιπωρημένη χώρα, οικονομικά και όχι μόνο, δημιουργεί μεγάλους κινδύνους. Αυτό είναι ένα γεγονός. Ο ιδιώτης επενδυτής θα λειτουργεί ως «μεγαλοτσιφλικάς», σε βάρος ακόμα και του ίδιου του Δημοσίου. Έχουμε τα παραδείγματα, κυρίες και κύριοι συνάδελφοι και ας μην θέλουμε να τα πούμε πολλές φορές, τα βλέπουμε καθημερινά τα παραδείγματα πώς ένας -μεγαλοεπενδυτής- μεγάλος ιδιώτης φέρεται σαν «μεγαλοτσιφλικάς» σ’ ένα κράτος, το οποίο έχει περάσει πάρα πολύ μεγάλες δυσκολίες.

Η Ελληνική Λύση, δηλώνει «παρών» στο εν λόγω νομοσχέδιο.

Σας είπα και πάλι, δεν μπορεί να πει όχι, είναι υποχρεωτικό να το περάσει, θα περαστεί, όμως δεν δίνει τίποτα στον Έλληνα και στην Ελληνίδα, αλλά και στη χώρα μας.

Σας ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Κύριοι συνάδελφοι, κλείνουμε τον κύκλο των Εισηγητών και των Ειδικών Αγορητών, με τον κ. Κλέωνα Γρηγοριάδη από το ΜέΡΑ25.

Με την ευκαιρία αυτή θα ήθελα να πω και στους συναδέλφους που παρίστανται εδώ ότι ταυτόχρονα συμμετέχουν και άλλοι συνάδελφοί μας διαδικτυακά, γιατί υπάρχουν οι περιορισμοί για τη φυσική παρουσία, δηλαδή, έχουμε παρουσία ορισμένων μόνο συναδέλφων στην Αίθουσα της Γερουσίας.

Το λόγο έχει ο κύριος Γρηγοριάδης, Ειδικός Αγορητής του ΜέΡΑ25.

**ΚΛΕΩΝ ΓΡΗΓΟΡΙΑΔΗΣ (Ειδικός Αγορητής του ΜέΡΑ25):** Ευχαριστώ, κύριε Πρόεδρε. Όπως μόλις είπε και ο κ. Μυλωνάκης, όλα αυτά ξεκίνησαν πριν από μερικά χρόνια όταν η ολλανδική εταιρεία ACHMAIA πραγματοποίησε μια επένδυση στη Σλοβακία στον τομέα των ασφαλειών υγείας, όταν αυτός ήταν ακόμα ιδιωτικοποιημένος.

Στη συνέχεια, όμως, η κυβέρνηση της Σλοβακίας αποφάσισε ξαφνικά την επανεθνικοποίηση της συγκεκριμένης αγοράς ασφαλειών υγείας, οπότε προχώρησε σε εθνικοποίηση της επένδυσης της ACHMΕA, η οποία, προσέφυγε φυσιολογικά στη διεθνή διαιτησία επί τη βάσει της διμερούς συμφωνίας προστασίας των επενδύσεων μεταξύ Ολλανδίας και Σλοβακίας. Το διαιτητικό δικαστήριο δικαίωσε, βεβαίως, την ACHMΕA κρίνοντας ότι η επανεθνικοποίηση του κλάδου καταστρατηγούσε τα προβλεπόμενα στην εν λόγω διμερή επενδυτική συμφωνία και επιδίκασε αποζημίωση στην ολλανδική εταιρεία.

Αμέσως, βέβαια, όπως ήταν φυσικό, η Σλοβακική Κυβέρνηση θεωρώντας ότι η απόφαση της διαιτησίας αυτή παραβίαζε το ευρωπαϊκό δίκαιο προσέφυγε στο δικαστήριο της Ευρωπαϊκής Ένωσης, όπου το Μάρτιο του 2018 ανέτρεψε την απόφαση του διαιτητικού δικαστηρίου. Συγκεκριμένα, το δικαστήριο της Ευρωπαϊκής Ένωσης, απεφάνθη τότε ότι οι διμερείς επενδυτικές συμφωνίες μεταξύ κρατών - μελών της Ευρωπαϊκής Ένωσης, οι οποίες, προβλέπουν δυνατότητα προσφυγής επενδυτών μιας χώρας - μέλους της Ευρωπαϊκής Ένωσης σε διεθνή διαιτησία ενάντια σε άλλη χώρα - μέλος αντιβαίνουν στο δίκαιο της Ευρωπαϊκής Ένωσης και συγκεκριμένα στα άρθρα 267 και 344 της Συνθήκης για τη λειτουργία της Ευρωπαϊκής Ένωσης.

Σαν συνέπεια, βέβαια, η ACHMΕA δεν δικαιούται να προσφύγει πλέον στη διεθνή διαιτησία, προκειμένου να επιτύχει αποζημίωση, αλλά στο δικαστήριο μόνο του κράτους -μέλους. Πιο συγκεκριμένα, το άρθρο 267 της Συνθήκης για τη λειτουργία της Ευρωπαϊκής Ένωσης προβλέπει ότι το δικαστήριο της Ευρωπαϊκής Ένωσης αποφαίνεται με προδικαστικές αποφάσεις επί της ερμηνείας των συνθηκών, καθώς επι του κύρους και της ερμηνείας των πράξεων των θεσμικών ή λοιπόν οργάνων ή οργανισμών της Ένωσης.

Δικαστήριο κράτους - μέλους ενώπιον του οποίου ανακύπτει τέτοιο ζήτημα, δύναται αν κρίνεται ότι η απόφαση επί του ζητήματος αυτού είναι αναγκαία, για την έκδοση της δικής του απόφασης να παραπέμψει το ζήτημα στο δικαστήριο της Ευρωπαϊκής Ένωσης για να αποφανθεί αυτό το δικαστήριο επ’ αυτού. Δικαστήριο κράτους – μέλους, του οποίου ανακύπτει τέτοιο ζήτημα σε εκκρεμή υπόθεση και του οποίου οι αποφάσεις, δεν υπόκεινται σε ένδικα μέσα του εσωτερικού δικαίου οφείλει να παραπέμψει την υπόθεση στο δικαστήριο της Ευρωπαϊκής Ένωσης.

Το άρθρο 344 προβλέπει ότι τα κράτη - μέλη αναλαμβάνουν την υποχρέωση να μην ρυθμίζουν μεταξύ τους διαφορές σχετικές με την ερμηνεία ή την εφαρμογή των συνθηκών κατά τρόπο διάφορο από αυτόν που προβλέπουν οι ευρωπαϊκές συνθήκες. Η ως άνω απόφαση του δικαστηρίου της Ευρωπαϊκής Ένωσης του 2018 είχε ως αποτέλεσμα το σύνολο των διμερών επενδυτικών συμφωνιών, που είχαν συνάψει τα κράτη - μέλη μεταξύ τους πριν αποκτήσουν την ιδιότητα του κράτους - μέλους και προέβλεπαν ρήτρες διαιτησίας να θεωρούνται πλέον βέβαια και φυσιολογικά ασύμβατες με το ενωσιακό δίκαιο και επομένως, προέκυψε θέμα άμεσης κατάργησης των εν λόγω Συμφωνιών.

Για το σκοπό αυτό και υπεγράφη στις Βρυξέλλες στις 5/5/2020, Συμφωνία για τη λήξη ισχύος των διμερών επενδυτικών συμφωνιών μεταξύ των κρατών - μελών της Ευρωπαϊκής Ένωσης. Η Συμφωνία έχει υπογραφεί από 23 κράτη - μέλη και έρχεται προς κύρωση στη Βουλή, προκειμένου και η Ελλάδα να συμμορφωθεί προς την ως άνω απόφαση του δικαστηρίου της Ευρωπαϊκής Ένωσης, απόφαση που πάρθηκε την 6/3/2018.

Εμείς, το ΜέΡΑ25 σαν πολιτικός σχηματισμός, σίγουρα είμαστε αντίθετοι - αναφανδόν μάλιστα - σε ρήτρες διμερών διακρατικών και όχι, μόνο, Συμφωνιών, οι οποίες προβλέπουν τη δυνατότητα προσφυγής ιδιωτών επενδυτών σε διεθνή δικαστήρια εναντίον αποφάσεων των αρχών της χώρας μας, τις οποίες αποφάσεις, θεωρούν αυτοί οι επενδυτές ότι παραβιάζουν τα συμφέροντά τους.

Με δεδομένο ότι τα διεθνή διαιτητικά δικαστήρια ακολουθούν βεβαίως το αγγλοσαξονικό δίκαιο, το οποίο, όπως ξέρετε, πριμοδοτεί τα συμφέροντα των ιδιωτών επενδυτών, έναντι των κρατικών οντοτήτων. Έχουμε και στο παρελθόν καταγγείλει ρήτρες προσφυγής σε διεθνή δικαστήρια που συμπεριλαμβάνονται στις συμφωνίες που έχουν υπογράψει μνημονιακές κυβερνήσεις της Ελλάδας με ξένους επενδυτές. Παραδείγματος χάριν, «El dorado Gold», γκρουπ ΟΠΑΠ και βεβαίως, η συμφωνία του ΣΥΡΙΖΑ με την FRAPORT, που ς προβλέπει διαιτησία προς επίλυση διαφορών, σύμφωνα με τους κανόνες του Διεθνούς Εμπορικού Επιμελητηρίου, άρθρο 39, παράγραφος 3, της Σύμβασης και όχι, όπως θα όφειλε κατά τη γνώμη μας, προσφυγή στην ελληνική δικαιοσύνη.

Από την άλλη, δεν πρέπει να έχουμε όλοι μας την παραμικρή ψευδαίσθηση ότι η συγκεκριμένη συμφωνία κατάργησης των διμερών επενδυτικών συμφωνιών με ρήτρες διεθνούς διαιτησίας, μεταξύ κρατών - μελών σηματοδοτεί την παραμικρή μεταστροφή της Ευρωπαϊκής Ένωσης προς λιγότερο φιλελεύθερες πολιτικές. Άλλωστε, η ίδια η Συνθήκη για τη λειτουργία της Ευρωπαϊκής Ένωσης αποτελεί το απαύγασμα του νεοφιλελευθερισμού και η κατάργηση των διμερών επενδυτικών συμφωνιών έχει σαν στόχο, σύμφωνα μάλιστα και με την Αιτιολογική Έκθεση του σχεδίου νόμου, τη διαφύλαξη της ακεραιότητας της ενιαίας αγοράς, την ομοιόμορφη εφαρμογή του δικαιϊκού συστήματος της Ευρωπαϊκής Ένωσης, την τήρηση της μη διάκρισης μεταξύ των επενδυτών, των κρατών - μελών και τη διασφάλιση ίσων όρων ανταγωνισμού. Αυτοί είναι οι στόχοι.

Το ΜέΡΑ25 ψηφίζει παρόν, καταγγέλλοντας, ταυτόχρονα, την πολιτική των μνημονιακών κυβερνήσεων που έχουν προβεί όλα αυτά τα χρόνια σε διμερείς συμφωνίες με ιδιώτες επενδυτές, στους οποίους παραχωρήθηκε η δυνατότητα προσφυγής σε διεθνή διαιτησία, αντί για τα εθνικά μας δικαστήρια.

Οι συγκεκριμένες, αποικιοκρατικού τύπου, συμφωνίες των κυβερνήσεων της χώρας μας με ξένα μονοπώλια δεν βασίζονται σε διμερείς επενδυτικές συμφωνίες μεταξύ Ελλάδας και των χωρών που εδρεύουν οι επιχειρήσεις αυτές και, συνεπώς, δεν επηρεάζονται διόλου από την ψήφιση του παρόντος σχεδίου νόμου.

Σας ευχαριστώ πολύ, κύριε Πρόεδρε.

 **ΚΩΝΣΤΑΝΤΙΝΟΣ Π. ΓΚΙΟΥΛΕΚΑΣ (Πρόεδρος της Επιτροπής)**: Ευχαριστούμε κι εμείς τον κ. Γρηγοριάδη.

 Με τον συνάδελφο από το ΜέΡΑ25 ολοκληρώσαμε, κυρίες και κύριοι συνάδελφοι, τον κύκλο των εισηγήσεων και των αγορεύσεων.

 Το λόγο έχει ο Υπουργός κ. Μιλτιάδης Βαρβιτσιώτης.

 **ΜΙΛΤΙΑΔΗΣ ΒΑΡΒΙΤΣΙΩΤΗΣ (Αναπληρωτής Υπουργός Εξωτερικών)**: Κύριε Πρόεδρε, ευχαριστώ πάρα πολύ κι ευχαριστώ και τους συναδέλφους για τις τοποθετήσεις τους.

Νομίζω ότι κάτω από τον τίτλο διεθνείς επενδυτικές συμφωνίες ο καθένας προσπάθησε να δει, από τη δική του οπτική, τι καταλαβαίνει, αλλά νομίζω ότι τα πράγματα είναι λίγο διαφορετικά.

Διεθνείς επενδυτικές συμφωνίες είναι οι συμφωνίες οι οποίες έχουν καταρτίσει τα κράτη μεταξύ τους, για την προστασία των επενδυτών προερχόμενων από το ένα κράτος που θέλει να επενδύσει στο άλλο κράτος. Αυτές οι συμφωνίες προβλέπουν, ότι δεν θα υπόκεινται στον νομικό πλαίσιο και νομικό καθεστώς και νομικό έλεγχο του κράτους υποδοχής, αλλά θα παραπέμπονται σε ένα διεθνές διαιτητικό όργανο, σε μια διεθνή διαιτησία. Μ’ αυτόν τον τρόπο καταφέρνουν, ουσιαστικά, να παρακάμπτουν το εσωτερικό νομικό πλαίσιο και να απευθύνονται στο διαιτητικό δικαστήριο, λαμβάνοντας υπόψη τη νομοθεσία του κράτους από την οποία προήλθε η επένδυση ή τη διεθνή πρακτική. Κάτι τέτοιο δημιουργεί, όπως καταλαβαίνετε, ανάμεσα στους εσωτερικούς και τους εξωτερικούς επενδυτές ένα αποτέλεσμα διαφορετικής και διακριτής μεταχείρισης. Κάτι τέτοιο είναι ενάντια στους όρους του υγιούς ανταγωνισμού που πρέπει να υπάρχει ανάμεσα σε συμμετέχοντες στα πλαίσια της Ευρωπαϊκής Ένωσης.

 Τι σημαίνει Ευρώπη για εμάς; Σημαίνει ότι μια ελληνική εταιρεία μπορεί να επενδύσει στη Γαλλία, τη Γερμανία, την Ιταλία, την Ισπανία, τη Σουηδία, με τους όρους με τους οποίους επενδύει ο Σουηδός, ο Γάλλος, ο Ιταλός, χωρίς καμία διάκριση. Το να υπάρχει μια ιδιαίτερη προστασία και ένα ιδιαίτερο πλαίσιο επίλυσης των διαφορών, ουσιαστικά αποτελεί ένα προνόμιο. Αυτό το προνόμιο ήρθε να καταργήσει η απόφαση του Δικαστηρίου των Ευρωπαϊκών Κοινοτήτων, σε αντίδραση των κρατών μελών, πολλών εκ των οποίων είδαν ότι μεγάλες και σημαντικές εταιρείες που είχαν επενδύσει σε άλλες χώρες-μέλη της Ευρωπαϊκής Ένωσης και, ιδιαίτερα, στα νεότερα μέλη της Ευρωπαϊκής Ένωσης θα θιχτούν και γι’ αυτό το λόγο καθυστέρησαν πάρα πολύ στο να κυρώσουν αυτή την απόφαση του Ευρωπαϊκού Δικαστηρίου. Έρχεται, λοιπόν, σήμερα το περιεχόμενο αυτού του Κανονισμού, με το οποίο, ουσιαστικά, βάζει μια ταφόπλακα σ' αυτές τις διακριτές συμπεριφορές και ανοίγει, επιτέλους, τον ανταγωνισμό επί ίσοις χωρίς ανάμεσα στους επενδυτές, στα πλαίσια της Ευρωπαϊκής Ένωσης.

 Νομίζω ότι είναι ένα σημαντικό βήμα μπροστά, που προστατεύει και τη χώρα μας, προστατεύει και τους Έλληνες επενδυτές, προστατεύει, βεβαίως, και αυτούς οι οποίοι θα έρθουν να επενδύσουν στη χώρα μας και δεν προέρχονται από τις χώρες με τις οποίες έχουμε καταρτίσει τέτοιες διμερείς συμφωνίες.

Με ρώτησαν οι συνάδελφοι, αν υπάρχουν εκκρεμείς διαιτητικές διαδικασίες σε σχέση με τη χώρα μας και αν έχουν εκδοθεί αποφάσεις. Βεβαίως, υπάρχουν εκκρεμείς, αφορούν Κυπριακές τράπεζες, οι οποίες λειτούργησαν στην Ελλάδα, νομίζω, ότι λειτουργούν ακόμα στην Ελλάδα, δεν είμαι βέβαιος αφορά την Λαϊκή Τράπεζα της Κύπρου και την τράπεζα Κύπρου, οι οποίες ζήτησαν –προσφύγαν- εναντίον της Ελλάδος στο διαιτητικό δικαστήριο, γιατί δεν υπήχθησαν στα προνόμια του ΕΛΑ στην περίοδο της περιοριστικής πολιτικής των μνημονίων και στην περίοδο της κρίσης του τραπεζικού συστήματος, γιατί μία δε από τις δύο τράπεζες έχει ήδη εκδοθεί απόφαση.

Επειδή με ρωτήσατε, αν έχει εκδοθεί απόφαση, η οποία καταδικάζει τη χώρα μας σε καταβολή αποζημίωσης, δεν ξέρω το ύψος του ποσού, δεν ανακοινώνεται από το διαιτητικό δικαστήριο πλέον το ύψος του ποσού της αποζημίωσης και την οποία η χώρα μας με την Κύρωση αυτής της Συμφωνίας, δεν πρόκειται να καταβάλει στη Λαϊκή Τράπεζα της Κύπρου, ακριβώς γιατί η απόφαση, που είχε ληφθεί τότε για την μη υπαγωγή των ξένων τραπεζών, οι οποίες είχαν εγκατασταθεί στη χώρα μας, θα οδηγούσε ουσιαστικά στην υπερέκθεση του ελληνικού τραπεζικού συστήματος σε κινδύνους οι οποίοι εξέφευγαν της ελληνικής επικράτειας, αν υπαγόντουσαν τότε στον ΕΛΑ.

Αυτή ήταν η πραγματικότητα και πολύ ορθώς δεν είχαν υπαχθεί αυτές τις τράπεζες σε αυτήν την βοήθεια, η οποία είχε στόχο την τόνωση της ρευστότητας στην περίοδο της μεγάλης περιπέτειας και ιδιαίτερα στην ιδιαίτερη περίοδο της μεγάλης εκροής των καταθέσεων από το τραπεζικό σύστημα.

Άρα, νομίζω, ότι οι οποιεσδήποτε επιφυλάξεις, δεν σας άκουσα

**ΙΩΑΝΝΗΣ ΑΜΑΝΑΤΙΔΗΣ (Εισηγητής της Μειοψηφίας):** Υπάρχει άλλη;

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Αναπληρωτής Υπουργός Εξωτερικών):** Όχι, δεν έχω υπόψη μου κάποια άλλη απόφαση. Αυτή τη στιγμή υπολογίζεται ότι από τις 900 υποθέσεις, οι οποίες είναι σε εκκρεμότητα σε καθεστώς διεθνούς διαιτησίας το 20%, αφορά υποθέσεις ανάλογες με αυτήν την οποία σας συζήτησα, δηλαδή υποθέσεις οι οποίες εμπίπτουν μέσα στις διακρατικές επενδυτικές συμφωνίες.

Καταλαβαίνετε, λοιπόν, ότι είναι ένας μεγάλος όγκος υποθέσεων που βρίσκονται σε εκκρεμότητα και από το 2018, από την πρώτη στιγμή την οποία σταματά η πλέον υποχρέωση καταβολής της υποχρέωσης και συμμόρφωσης με την απόφαση της διεθνούς διαιτησίας πάρα πολλές υποθέσεις από αυτές τελικά, δεν θα οδηγηθούν στην καταβολή αποζημίωσης, διότι σύμφωνα με την απόφαση του Ευρωπαϊκού Δικαστηρίου η καταβολή της αποζημίωσης, αποτελεί κρατική ενίσχυση και άρα, είναι παράνομη.

Τώρα βεβαίως δίνεται μία περίοδος συμμόρφωσης, η οποία είναι μία περίοδος, για την επίλυση της διαφοράς μέσα από έναν εξωδικαστικό συμβιβασμό, στην οποία βεβαίως τα πράγματα είναι πολύ διαφορετικά από ότι το καθεστώς διεθνούς διαιτησίας, στην οποία τελικά δεν έχεις λόγο, για τον τρόπο με τον οποίο θα διαπραγματευτείς, αλλά έρχεται μία απόφαση και αυτή σε αναγκάζει να συμμορφωθείς.

Νομίζω, λοιπόν, ότι επειδή η κατάργηση αυτών των διμερών επενδυτικών συμφωνιών μεταξύ των κρατών υπηρετεί το συμφέρον της χώρας, γιατί οδηγεί στο πάγωμα τέτοιων υποθέσεων αποζημίωσης, αλλά δημιουργεί και ένα καθεστώς διαφάνειας στις οποιεσδήποτε ξένες επενδύσεις προερχόμενες από χώρες-μέλη της Ευρωπαϊκής Ένωσης -με τις οποίους είχαμε καταρτίσει τέτοιου είδους συμφωνίες. Βελτιώνει το επίπεδο του ανταγωνισμού και βεβαίως νομίζω, ότι δίνει στην Ελληνική οικονομία ακόμα μεγαλύτερη δυνατότητα προσέλκυσης επενδύσεων, χωρίς να αναμειγνύεται το κράτος και χωρίς να αναλαμβάνει το κράτος το οποιοδήποτε ρίσκο, για την επένδυση, η οποία θα πραγματοποιηθεί.

Tώρα, σε ότι αφορά στις τρίτες χώρες. Για τις τρίτες χώρες, βεβαίως μπορούν να καταρτούνται διεθνείς επενδυτικές συμφωνίες και βεβαίως, τέτοιου είδους συμφωνίες μπορούν να έχουν ως κατάληξη - σε περίπτωση διαφωνίας ή αποτυχίας - τη διεθνή διαιτησία. Γι’ αυτό άλλωστε κάτι τέτοιο ήδη προβλέπεται και στη Συμφωνία, στη γνωστή CETA, την εμπορική συμφωνία που έχει καταρτίσει η Ευρωπαϊκή Ένωση με τον Καναδά, η οποία προβλέπει ακριβώς τέτοιου είδους καθεστώς και βεβαίως δεν ακυρώνει την οποιαδήποτε τέτοιου είδους συμφωνία που έχουν καταρτίσει με τρίτες χώρες.

Έρχομαι σε δύο θέματα που θα ήθελα να τοποθετηθώ και κλείνω με κάτι που σας αφορά, κύριε Πρόεδρε. Διπλή φορολογία Ελλάδος και Σουηδίας. Το θέσατε, κύριε Αμανατίδη. Νομίζω αρμοδιότερο είναι να σας απαντήσει το Υπουργείο Οικονομικών. Από την λίγη έρευνα που έκαναν οι συνεργάτες μου και εγώ στη διάρκεια της συζήτησης, νομίζω ότι είναι απόρροια αυτή η απόφαση της βούλησης της Σουηδίας να καταργήσει τη Συμφωνία Αποφυγής Διπλής Φορολογίας, ακριβώς λόγω του ότι η Ελληνική Κυβέρνηση, για να φέρει στη χώρα μας πολλούς από αυτούς που λέμε, τους ευρωπαίους συνταξιούχους, να εγκατασταθούν στη χώρα και να απολαμβάνουν ένα ιδιαίτερα προνομιακό φορολογικό πλαίσιο, μία φορολογία της τάξεως του 7%, την οποία έχουμε βάλει και να δημιουργήσουμε συνθήκες διαβίωσης στη χώρα μας.

 Δηλαδή να αγοράσουν κάποιο σπίτι, να έχουν μόνιμη διαμονή εδώ και ούτω καθεξής, με στόχο να γεμίσουμε με ξένους και ευρωπαίους συνταξιούχους, οι οποίοι θέλουν να απολαύσουν τον καλό καιρό, το καλό φαγητό και το φιλικό περιβάλλον. Προσπαθεί να καταργήσει αυτήν την Συμφωνία της Αποφυγής Διπλής Φορολογίας, με αποτέλεσμα να επηρεάζονται και οι Έλληνες, οι οποίοι διαβιούν στη χώρα. Νομίζω ότι το Υπουργείο Οικονομικών, σύμφωνα με τη μία ερώτησή σας, θα μπορέσει να κινητοποιηθεί πολύ περισσότερο, να καταλάβει ότι πρέπει να κινηθεί και σε μία διαδικασία σε σχέση με τη Σουηδία ή να προβλέψει τα αντίστοιχα προνόμια, προς τους Έλληνες συνταξιούχους, οι οποίοι λαμβάνουν σύνταξη από το εξωτερικό και μένουν στη χώρα. Δηλαδή, κάτι τέτοιο νομίζω ότι θα βοηθούσε.

Κύριε Πρόεδρε, θέλω να σας συγχαρώ για την πρωτοβουλία σας να συγκαλέσετε, στα πλαίσια της ελληνικής προεδρίας του MED7, τις Επιτροπές Εξωτερικών και Άμυνας. Είναι μία σημαντική πρωτοβουλία. Εγώ πάντοτε πίστευα στην Κοινοβουλευτική διπλωματία και πιστεύω στην Κοινοβουλευτική διπλωματία. Θα ήθελα να σας πω ότι με την απόφαση που λάβαμε τον Ιούνιο, οι MED7 μετατράπηκαν σε ένα γκρουπ που ονομάζεται πλέον EU Med,  με την προσθήκη της Κροατίας και της Σλοβενίας. Άλλωστε και ο Κροάτης και ο Σλοβένος Πρωθυπουργός θα βρεθούν την επόμενη βδομάδα στην Αθήνα, στις 17 του μηνός, όταν θα συγκληθεί η σύνοδος των EU Med. Είναι ξεκάθαρο ότι είναι μία πρώτη φάση διεύρυνσης της επικοινωνίας αυτού του γκρουπ των Μεσογειακών χωρών μεταξύ τους, αυτή η πρωτοβουλία την οποία αναλαμβάνεται και αυτό το οποίο αποφασίσαμε πέρυσι τον Ιούνιο, οι Υπουργοί Ευρωπαϊκών Υποθέσεων των χωρών είναι να διευρυνθεί αυτό το πλαίσιο του διαλόγου και σε άλλους τομείς. Δηλαδή, οι Υπουργοί Πολιτικής Προστασίας, οι Υπουργοί Περιβάλλοντος, όπου πρέπει να δημιουργήσουν τα δικά τους γκρουπ και να οργανώσουν τις δικές τους συναντήσεις, γιατί έχουμε κοινές προκλήσεις, την κλιματική αλλαγή, την αλλαγή του περιβάλλοντος της Μεσογείου.

Κλείνοντας να πω σε σχέση με αυτό το οποίο ανέφερε ο κύριος Καιρίδης προηγουμένως, ότι όντως το πλαίσιο συνεργασίας με τις Ηνωμένες Πολιτείες, που θα θωρακιστεί μέσα από αυτό τον νόμο. Ουσιαστικά κατοχυρώνει μία ιδιαίτερη σχέση μεταξύ της Ελλάδας και των Ηνωμένων Πολιτειών πολυεπίπεδη, όχι μόνο στον αμυντικό, αλλά και στον πολιτικό τομέα και η ανάπτυξη της κοινοβουλευτικής διπλωματίας, πράγμα το οποίο δεν συνηθίζεται στις Ηνωμένες Πολιτείες, δεν συμμετέχουν σε διεθνή κοινοβουλευτικά όργανα οι Αμερικανοί Γερουσιαστές και οι Αμερικανοί Βουλευτές. Το ότι πλέον θεσμοθετείται ήδη ένας τέτοιος διάλογος, νομίζω ότι θα μας φέρει πάρα πολύ κοντά. Με αυτές τις σκέψεις θέλω να σας ευχαριστήσω.

Με αυτές τις σκέψεις θέλω να σας ευχαριστήσω. Ελπίζω ότι με τις απαντήσεις που σας έδωσα σήμερα, αύριο οι θέσεις των κομμάτων να είναι διαφορετικές. Κυρία Μανωλάκου, ξέρω ότι εσείς είστε όχι σε όλα, δεν είναι κάτι καινούργιο για το Κ.Κ.Ε. Και μαζί και ενάντια στον επενδυτή, σε όλες τις φάσεις. Αλλά για τα υπόλοιπα κόμματα, νομίζω ότι θα καμφθούν οι οποιεσδήποτε αντιδράσεις και αμφιβολίες που είχαν για την υπό Κύρωση Συμφωνία και θα την κυρώσουμε με τη μεγαλύτερη και ευρύτερη δυνατή πλειοψηφία.

Ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε και εμείς τον κ. Υπουργό.

Κύριε Υπουργέ, διετελέσατε Πρόεδρος αυτής Επιτροπής οπότε καταλαβαίνετε ότι το αντικείμενό μας δίνει αυτές τις δυνατότητες να αναλάβουμε τις πρωτοβουλίες. Ελπίζουμε όλα αυτά να πάνε καλά.

Κυρίες και κύριοι συνάδελφοι, στο σημείο αυτό ολοκληρώθηκε η επεξεργασία του σχεδίου νόμου του Υπουργείου Εξωτερικών για την «Κύρωση της Συμφωνίας για τη λήξη ισχύος των Διμερών Επενδυτικών Συμφωνιών μεταξύ των Κρατών Μελών της Ευρωπαϊκής Ένωσης». Ερωτώνται, λοιπόν, οι συνάδελφοι αν γίνεται δεκτό επί της αρχής, επί των άρθρων και στο σύνολό του το νομοσχέδιο.

Η Πλειοψηφία, ο κ. Λιούτας, δήλωσε ότι γίνεται δεκτό. Ο κ. Αμανατίδης, ο Εισηγητής του κόμματος της Αξιωματικής Αντιπολίτευσης, επιφυλάχθηκε για λογαριασμό του κόμματός του. Επιφυλάχθηκε και το Κίνημα Αλλαγής, με τον κ. Φραγγίδη. Η κυρία Μανωλάκου, από την πλευρά του Κομμουνιστικού Κόμματος ψήφισε κατά. Και παρών δήλωσε η Ελληνική Λύση, με τον κ. Μυλωνάκη και το ΜέΡΑ25, με τον κ. Γρηγοριάδη.

Επομένως, κυρίες κύριοι συνάδελφοι, το σχέδιο νόμου του Υπουργείου των Εξωτερικών για την Κύρωση αυτής της Συμφωνίας γίνεται δεκτό κατά πλειοψηφία, επί της αρχής, επί των άρθρων και στο σύνολό του. Αύριο, λοιπόν, στην Ολομέλεια, στις 11:00’ το πρωί, θα συνεχιστεί η συζήτηση.

Εμείς έχουμε την επόμενη συνεδρίασή μας σε είκοσι λεπτά, στις 12:00’, οπότε και εσείς κυρίες και κύριοι συνάδελφοι που είστε συνδεδεμένοι μαζί μας, αλλά και οι συνάδελφοι που βρίσκονται εδώ, θα ξεκινήσουμε τη νέα συνεδρίασή μας σε είκοσι λεπτά.

Σας ευχαριστώ πολύ.

Λύεται η συνεδρίαση.

 Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Παρόντες ήταν οι βουλευτές κ.κ. Αναστασιάδης Σάββας, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Καββαδάς Αθανάσιος, Δούνια Παναγιώτα, Κεφαλογιάννη ΄Όλγα, Κουμουτσάκος Γεώργιος, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιούτας, Αθανάσιος, Μανωλάκος Νικόλαος, Μπογδάνος Κωνσταντίνος, Κόνσολας Εμμανουήλ, Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Χατζηβασιλείου Αναστάσιος (Τάσος), Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος, Κατρούγκαλος Γεώργιος, Μπουρνούς Ιωάννης, Ραγκούσης Ιωάννης, Τζάκρη Θεοδώρα, Χαρίτου Δημήτριος (Τάκης), Κεγκέρογλου Βασίλειος, Φραγγίδης Γεώργιος, Μανωλάκου Διαμάντω Παπαναστάσης Νικόλαος, Μυλωνάκης Αντώνιος, Χήτας Κωνσταντίνος, και Σακοράφα Σοφία.

Τέλος, και περί ώρα 11:35’ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ ΤΗΣ ΕΠΙΤΡΟΠΗΣ**

 **ΚΩΝΣΤΑΝΤΙΝΟΣ ΓΚΙΟΥΛΕΚΑΣ ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ**